Vaksin Covid buatan Bangladesh dapat kelulusan diuji pada manusia

Vaksin Covid-19 buatan Bangladesh telah mendapat kelulusan bagi fasa pertama ujian ke atas manusia, lapor Xinhua.
Vaksin Bangavax, yang dibangunkan oleh syarikat farmaseutikal tempatan Globe Biotech, menerima kelulusan daripada Direktorat Jeneral Pentadbiran Perubatan di bawah Kementerian Kesihatan dan Kesejahteraan Keluarga Bangladesh pada Ahad selepas pihak berkuasa berkaitan menyemak semua ujian klinikal yang pernah dilaksanakan sebelum ini.
"Kami telah mendapat kelulusan untuk ujian klinikal fasa pertama Bangavax," kata Pegawai Kanan Globe Biotech, Mohammad Mohiuddin kepada pemberita.
Beliau berkata ujian vaksin Covid-19 ke atas 60 sukarelawan yang sihat tubuh badan akan dijalankan di hospital Universiti Perubatan Sheikh Mujib Bangabandhu di Dhaka.
Pada November lepas, Bangavax, vaksin satu dos Covid-19, mendapat kelulusan daripada Majlis Penyelidikan Perubatan Bangladesh untuk diuji ke atas 64 peserta dewasa yang sihat.
Sebelum ini, Globe Biotech memohon kelulusan untuk menjalankan ujian terhadap manusia pada 1 November lepas dan ujian ke atas monyet sebelum ini mendapati vaksin itu memberi "keputusan yang memberangsangkan".
Vaksin itu dilaporkan boleh disimpan pada suhu 4 darjah Celsius untuk tempoh sebulan dan mampu bertahan hingga enam bulan jika disimpan pada suhu -20 darjah Celsius.


PM puji petugas barisan depan, kritik ahli politik semasa lancarkan rangka tindakan 10 tahun perpaduan negara

Perdana Menteri Muhyiddin Yassin menjadikan petugas barisan hadapan yang memerangi Covid-19 sebagai contoh perpaduan dalam masyarakat berbilang kaum berbanding ahli politik yang memanipulasi sentimen kaum untuk kepentingan peribadi.“Dalam krisis Covid-19, rakyat Malaysia khususnya petugas di barisan hadapan atau frontliners telah membuktikan sifat empati terhadap satu sama lain tanpa mengira kaum atau agama. Sifat empati ini harus diperkukuhkan dalam masyarakat kita.“Sifat ini membantu usaha kita mengatasi cabaran perkauman dengan lebih berkesan,” katanya ketika melancarkan dasar perpaduan negara dan rangka tindakan (blueprint) perpaduan negara 2030 hari ini.Rangka tindakan ini disediakan kementerian perpaduan negara hasil daripada perancangan selama beberapa tahun dan maklumat daripada konsultasi awam dalam tiga pentadbiran: Barisan Nasional, Pakatan Harapan dan Perikatan Nasional.Muhyiddin berkata sifat empati ini perlu disuburkan untuk memahami isi-isu kaum daripada perspektif yang lebih seimbang dan menyeluruh.Katanya, masalahnya apabila isu kaum dilihat daripada sudut kaum atau kumpulan tertentu.“Perspektif ini perlu diperbaiki supaya menjadi lebih seimbang dan holistik dan harus dipupuk melalui sistem pendidikan dan media,” katanya.Muhyiddin memberikan amaran kepada “ahli politik” yang memanipulasi sentimen kaum dan menambah mereka adalah “cabaran utama” dalam hampir semua negara berbilang kaum.“Pelaku politik yang cuba menaikkan saham politik masing-masing melalui eksploitasi perasaan kaum hendaklah kita elakkan.“Kerajaan juga tidak akan sekali-kali berkompromi dalam perkara yang boleh mengganggu-gugat perpaduan negara,” katanya dan menambah “kementerian (perpaduan negara) ini menggalas tugas berat memastikan agenda perpaduan nasional dijayakan”.Rangka tindakan yang dilancarkan hari ini adalah strategi jangka panjang kerajaan berhubung perpaduan nasional dengan sasaran mencapai keharmonian kaum dan membentuk identiti nasional melibatkan semua latar belakang etnik.Ini merupakan dokumen polisi kerajaan yang terbaru dilancarkan meliputi pendidikan, budaya dan keselamatan.Dokumen yang dilihat MalaysiaNow menyenaraikan 10 cabaran untuk mencapai perpaduan nasional berdasarkan maklum balas awam sepanjang setahun lepas.Ini termasuklah etnisiti, agama, kelas sosial, pendidikan, bahasa, jurang generasi, gender, politik federalisme, ruang bandar-desa dan media.Muhyiddin berkata, sebarang usaha untuk mencapai perpaduan kaum akan berdasarkan kepada Rukun Negara yang diperkenalkan selepas tragedi berdarah 13 Mei, 1969.“Saya juga suka menekankan bahawa usaha mencapai perpaduan merupakan suatu perjalanan yang jauh dan berliku. The quest for unity is a journey not a destination,” katanya.


Kes harian Covid-19 mungkin cecah 22,000 akhir Mac, kata KP kesihatan

Ketua Pengarah Kesihatan Dr Noor Hisham Abdullah hari ini berkata Malaysia mungkin bakal menyaksikan angka harian kes Covid-19 mencecah sehingga 22,000 pada akhir Mac depan di mana ketika ini kadar jangkitan berada pada 1.20.“Tanggungjawab kini terletak pada kita untuk untuk mematuhi semua langkah kesihatan dan sosial, selain meningkatkan tahap suntikan vaksinasi dan dos penggalak bagi mengurangkan penularan Ro/Rt di bawah angka 1,” katanya dalam sebuah ciapan Twitter. Malaysia kini mengalami kenaikan angka kes harian yang mendadak walaupun ia berkurangan sehingga paras 2,000 pada awal Januari lalu.Bagaimanapun angka kes meningkat semula sehingga akhir bulan lalu mencecah 5,000 pada awal Februari dan terus meningkat ke paras 9,000 kes semalam.Semalam, angka kes harian mencatat 9,117 menjadikannya angka tertinggi dalam masa empat bulan lalu.Pada Jumaat, Noor Hisham berkata negara mungkin akan menyaksikan peningkatan angka jangkitan ketika kadar vaksinasi menyebabkan kes yang direkodkan semakin berkurangan di mana Kategori Tiga dan keatas secara umumnya hanya menyumbang kurang dari 1% daripada keseluruhan angka kes yang dicatatkan setiap hari. “Walaupun angka kes dijangka akan meningkat untuk beberapa hari dan minggu akan datang susulan penularan varian Omicron, ia bagaimanapun menyumbang jangkitan dalam bentuk yang kurang tenat terhadap mereka yang menerima vaksin lengkap dan sudah menerima suntikan dos penggalak,” katanya dalam sebuah hantaran Facebook.Sementara itu, Menteri Kesihatan Khairy Jamaluddin turut mengeluarkan kenyataan mengingatkan peningkatan kes di Singapura, di mana ia merekodkan kenaikan 4,000 sehingga 13,000 kes dalam masa sehari pada awal minggu ini. “Kes dalam negara juga akan meningkat dalam masa beberapa minggu ke depan. Ini adalah gelombang varian Omicron. “Setakat ini, ketenatan jangkitan adalah lebih rendah daripada varian Delta. Teruskan berwaspada, dan ambil suntikan dos penggalak,” katanya dalam sebuah ciapan Twitter.


Jemaah teruja ‘Abah’ hadir di Masjid Negeri Perlis

Orang ramai yang berkunjung ke Masjid Negeri Perlis untuk menunaikan solat Jumaat hari ini jelas gembira dan cukup teruja melihat kelibat pemimpin nombor satu negara Perdana Menteri Muhyiddin Yassin.Seorang jemaah yang ditemui Mohd Ammar Mustaqim Zulkifli, 19, berkata beliau rasa bangga dapat bertemu dengan pemimpin yang dirujuk beliau sebagai ‘Abah’, kerana ini adalah kali pertama dia dapat melihat perdana menteri dari dekat.“Bagi saya..’Abah’ (Muhyiddin) adalah wira kerana beliau telah banyak bersusah payah mentadbir negara ini, lebih-lebih lagi semasa negara kini ‘berperang’ dengan wabak Covid-19,” kata pelajar Universiti Teknologi Mara (UiTM) itu kepada Bernama ketika ditemui selepas menunaikan solat Jumaat.Raja Perlis Syed Sirajuddin Putra Jamalullail bersama Raja Muda Perlis, Syed Faizuddin Putra Jamalulail hari ini berkenaan menunaikan solat Jumaat di masjid berkenaan bersama dengan Perdana Menteri yang dalam lawatan kerja sehari ke Perlis.Hadir sama menunaikan solat Jumaat, Menteri Besar Perlis Azlan Man dan Setiausaha Kerajaan Negeri, Azman Mohd Yusof serta barisan Exco kerajaan negeri.Solat Jumaat diimamkan oleh Ketua Pegawai Eksekutif Majlis Agama Islam dan Adat Istiadat Melayu Perlis (MAIPs) Mohd Nazim Mohd Noor manakala khutbah Jumaat disampaikan oleh Mufti Perlis Mohd Asri Zainul Abidin.Turut berkongsi kegembiraan adalah seorang warga emas, Osman Bakar, 68, yang berkata beliau secara peribadi menyanjungi Muhyiddin yang mesra rakyat sejak dari dulu lagi.“Walaupun tidak berkesempatan untuk bersalam dengan Tan Sri kerana terpaksa mengikut SOP (prosedur operasi standard) yang ditetapkan, saya rasa bersyukur kerana dapat solat bersama beliau dan Raja Perlis yang kami rakyat Perlis sayangi,” katanya.Terdahulu perdana menteri melakukan kunjungan hormat kepada Menteri Besar Perlis Azlan Man, dan selepas solat Jumaat, Muhyiddin dijadualkan melawat Pusat Pemberian Vaksin (PPV) Klinik Kesihatan Kampung Gial, Kangar sebelum menamatkan lawatannya dan pulang.


RUU kawalan produk merokok dibentang di Parlimen 12 Jun
Rang Undang-Undang (RUU) Kawalan Produk Merokok Demi Kesihatan Awam 2023 akan dibentang di Parlimen 12 Jun ini untuk bacaan kali pertama, kata Menteri Kesihatan Dr Zaliha Mustafa.
Sebelum ini, pada 26 Mei lepas, Zaliha menyifatkan perkara itu satu kejayaan buat Kementerian Kesihatan (KKM) apabila mendapat sokongan Kabinet agar RUU tersebut dibentang.
“Alhamdulillah kita telah selesai sesi libat urus melibatkan pelbagai pihak dan telah mendapat pelbagai input... saya ulangi bahawa keputusan kita untuk membentangkan Rang Undang-undang Kawalan Produk Merokok Demi Kesihatan Awam 2023 adalah rentetan daripada keputusan yang dibuat oleh Kabinet,” katanya.
Beliau berkata demikian pada sesi taklimat berkaitan RUU itu kepada media hari ini dan menambah KKM telah memasukkan kesemua 23 cadangan pindaan terdahulu serta lima cadangan baharu.
Zaliha berkata pihaknya telah banyak membuat pindaan dan turut mengambil kira pandangan yang diterima daripada perbahasan serta jawatankuasa pilihan khas Parlimen pada sesi lepas.
"RUU ini adalah RUU yang lebih komprehensif dan meliputi bukan sahaja rokok konvensional tetapi juga rokok alaf baharu termasuk elektronik serta rokok combustible,” katanya.
Bagaimanapun, beliau berkata RUU itu masih mengekalkan peruntukan dasar generasi penamat (GEG) manakala perubahannya adalah pada cohort generasi yang lahir pada 1 Jan 2007 dan seterusnya.
“Peruntukan dasar generasi penamat rokok bakal menyekat masalah merokok terutama dalam kalangan belia iaitu kumpulan produktiviti yang merupakan penyumbang utama kepada ekonomi negara serta menyelamatkan 2.07 juta nyawa,” katanya.
Dr Zaliha juga berkata RUU baharu ini berkonsepkan Win-Win Solution: Navigating Differences through Collaborative Compromise dengan berpandukan dapatan kajian terkini yang akan dibentang dalam Laporan Berkala sebelum 1 Jan 2025.
“Pendekatan ini menunjukkan bahawa kerajaan komited dengan pelaksanaan generasi penamat rokok juga disokong oleh ramai termasuk badan bukan kerajaan, badan profesional serta persatuan ibu dan bapa,” katanya.
Beliau berkata isu kelompongan kawalan (lacuna) susulan pengecualian cecair nikotin yang digunakan dalam rokok elektronik atau vape dikecualikan daripada Akta Racun 1952 dapat diatasi dengan kawalan utama dari segi pengiklanan, pembungkusan, kawalan penjualan di sekolah, institut pengajian tinggi awam dan lain-lain.
Katanya semua isu yang dibahas semasa pembentangan RUU terdahulu termasuk semakan kehakiman, pemeriksaan badan serta penguatkuasaan yang meluas telah dipinda seperti syor Jawatankuasa Pilihan Khas Parlimen bagi Menimbang RUU Kawalan Hasil Tembakau dan Merokok 2022.
Menyentuh langkah mengurangkan denda daripada RM5,000 kepada RM500, Zaliha berkata ia bertujuan untuk tidak membebankan sebaliknya mendidik.
Selain itu, beliau berkata jika kerajaan tidak melaksanakan peruntukan ini, beban kos bagi merawat komplikasi penyakit akan meningkat sebanyak RM 8.77 bilion untuk komplikasi penggunaan rokok konvensional dan RM369 juta untuk komplikasi penggunaan rokok elektronik menjelang tahun 2030.


Mydin rugi sekurang-kurangnya setengah juta akibat tambahan cuti Aidilfitri

Taikun rangkaian peruncitan, Ameer Ali Mydin mengkritik pengumuman secara tiba-tiba kerajaan mengenai cuti tambahan untuk Hari Raya Aidilfitri.
Beliau mendedahkan syarikatnya mengalami kerugian sekurang-kurangnya setengah juta akibat pengumuman itu oleh Perdana Menteri Anwar Ibrahim semalam.
"Peniaga perlu menanggung kerugian.
“Setengah juta itu kita boleh bagi beribu Menu Rahmah," katanya dalam wawancara bersama Astro Awani.
Beliau merujuk kepada program yang diperkenalkan awal tahun ini yang mana perusahaan menjual makanan dengan harga RM5 kepada mereka yang ingin berjimat-cermat.
Mydin antara syarikat yang terkedepan dalam menyahut seruan kerajaan kepada perusahaan swasta untuk mengadakan Menu Rahmah namun memberi amaran ia tidak akan bertahan lama jika harga bahan mentah kekal tinggi.
Anwar semalam mengumumkan satu hari kelepasan am tambahan bagi memudahkan perjalanan pulang ke kampung sempena Aidilfitri.
Cuti tambahan diberikan sama ada Jumaat atau Isnin, bergantung kepada penetapan tarikh hari raya.
Selain itu, kerajaan akan memberi pengecualian bayaran tol di 33 lebuh raya selama empat hari pada 19 hingga 21 April dan 24 April ini.
Ameer yang merupakan pengarah urusan syarikat Mydin Mohamed Holdings Bhd berkata kerajaan tidak boleh menjadi populis semata-mata.
Katanya, lebih baik memberikan subsidi bersasar dalam bentuk tunai kepada mereka yang memerlukan, berbanding mengumumkan pengecualian tol kepada semua pengguna tanpa mengira kelas pendapatan.
"Bukan semua perlukan subsidi tol. Model kita ini tak betul," katanya.


Jangkitan Covid saksi tak reda, perbicaraan kes rasuah Zahid tangguh lagi

Perbicaraan kes Ahmad Zahid Hamidi yang menghadapi 40 pertuduhan rasuah berhubung sistem visa luar negara (VLN) hari ini, ditangguhkan ke 10 Ogos kerana saksi pendakwaan terakhir kes itu masih positif Covid-19.
Pada prosiding di Mahkamah Tinggi Kuala Lumpur hari ini, timbalan pendakwa raya Abdul Malik Ayob memberitahu hakim Mohd Yazid Mustafa bahawa saksi tersebut yang merupakan pegawai penyiasat Suruhanjaya Pencegahan Rasuah Malaysia (SPRM) masih positif Covid-19 dan dikuarantin sehingga 31 Julai.
“Jika diizinkan Yang Arif kami mohon sambung bicara kes ini diteruskan pada tarikh yang telah ditetapkan sebelum ini iaitu 10 hingga 12 Ogos depan,” katanya.
Memandangkan tiada bantahan daripada peguam Hamidi Mohd Noh yang mewakili Zahid, mahkamah kemudiannya menangguhkan perbicaraan hari ini dan menetapkan 10 hingga 12 Ogos depan untuk menyambung perbicaraan.
Zahid, 69, menghadapi 33 pertuduhan menerima rasuah berjumlah S$13.56 juta daripada UKSB untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Bagi tujuh lagi pertuduhan, dia didakwa memperoleh untuk dirinya S$1,150,000; RM3 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Perbuatan itu didakwa dilakukan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.


Pada usia senja, warga emas tabah jaga anak OKU

Ketika anaknya mengadu sakit dada bulan Mac lepas, Paridah Muhammad meyangka ia adalah sakit paru-paru berair yang sering dialami anak istimewanya itu.Seperti biasa, dia akan bersiap untuk ke Hospital Putrajaya bagi merawat penyakit anaknya itu.Setelah pemeriksaan jantung dan darah dilakukan, wanita berusia 63 tahun itu diberitahu anaknya perlu ditahan di wad kecemasan.Keesokan paginya, Paridah melawat bergegas ke wad untuk lawatan namun tiada respons diberikan anaknya.“Dia tak pandang pun bila namanya dipanggil. Mata pun meliar ke tempat lain.“Selepas diimbas, doktor memberitahu anak saya terkena angin ahmar disebabkan tekanan darah yang tinggi, dan lumpuh separuh badan.“Ketika diberitahu, makcik tak boleh terima. Makcik marah dan menangis tapi doktor dan jururawat pujuk makcik. Anak makcik terlantar di hospital selama tiga minggu akibat angin ahmar itu” katanya ketika ditemui MalaysiaNow di rumahnya di Sepang.Kejadian itu mengubah nasib anaknya, Chik Saim, 41.Dahulunya dia boleh bergerak seperti biasa meskipun menghidapi “Sindrom Down”, namun kini Chik hanya terlantar di katil di ruang tamu rumahnya.Paridah berkata, doktor mencadangkan pembedahan namun dia tidak berani meneruskan operasi kerana peluang untuk anaknya hidup hanya 50-50.Bertambah burukParidah menjaga anak istimewa itu sejak kecil.Pelbagai cabaran sudah diharungi wanita itu dalam menjaga anak kedua daripada enam adik-beradik itu.“Semasa kecil, hendak melahirkan dia pun susah, namun Alhamdulillah selamat walaupun dia agak ‘lembik’. Dia lambat bergerak dan bangun. Umur dia  tujuh tahun baru dia boleh bangun dan bergerak.“Makcik usaha juga jaga berjumpa doktor dan cuba perubatan tradisional untuk merawatnya ketika kecil,” katanya.Wakil MyHeart Association, Dr. Farhana ‘Aqilah Mohammed Hasrori hadir melawat dan memberikan sumbangan kepada Paridah.Namun, tiada cabaran yang lebih besar ditanggung wanita itu selepas anaknya terlantar akibat angin ahmar.Akibat baring terlalu lama, Chik mempunyai luka besar di bahagian punggung selain buah pinggang dan jantungnya merosot selain penyakit kencing manis dihadapinya.Dia akan dirujuk ke Hopsital Serdang untuk pemeriksaan jantung bulan depan selain masih minum susu menggunakan tiub nasogastrik.Tiub perlu ditukar sebulan sekali di klinik kesihatan Salak Tinggi.Paridah berkata dia tidak mampu menjaga anaknya itu berseorangan.Dia mengajak seorang anak lelakinya pulang dan tinggal bersama bagi membantunya menjaga Chik.Namun, kudrat tuanya bukan satu-satu halangan dalam menjaga anak istimewa itu.Kos rawatan anaknya juga menyesakkan kewangan Paridah.“Sejak dia terbaring, sudah dua kali dia terpaksa dikejarkan ke hospital, pada bulan April dan Mei. Ambulans memang datang untuk mengambil ke hospital namun untuk balik semula ke rumah, makcik kena cari sendiri ambulans dan pakai duit sendiri. Perjalanan satu hala dalam RM250 ke RM250, tengok atas budi bicara ambulans,” katanya.Kos itu tidak termasuk keperluan lain seperti ubat-ubatan, lampin, gel, dan alat cuci luka.Pada usia 63 tahun, Paridah tidak lagi bekerja.Kekangan kewangan sememangnya mencabar namun dia bersyukur kerana anak-anak dan serta pusat zakat sentiasa membantu dari segi kewangan.Namun, di sebalik dugaan itu, beban Paridah terasa ringan apabila nasibnya mendapat perhatian pertubuhan kebajikan, MyHeart Association yang memberi sumbangan peralatan kesihatan, ubat-ubatan dan pengangkutan bernilai RM15,000.“Makcik selalu berdoa pada Allah kalaulah dia boleh makan secara normal dan duduk di kerusi roda pun makcik bersyukur sangat,” katanya.


Mahkamah Singapura benar penangguhan pelaksanaan hukuman mati kontroversi banduan warga Malaysia

Mahkamah Tinggi Singapura memerintahkan penangguhan pelaksanaan hukuman mati terhadap banduan warga Malaysia yang tidak memiliki keupayaan mental sementara menunggu pendengaran rayuan terhadap keputusan mahkamah sebelum ini, kata peguam hak asasi manusia M Ravi hari ini.Sebelum ini, Nagaenthran K Dharmalingam yang disabitkan kesalahan menyeludup dadah ke negara itu dijadualkan bakal menjalani hukuman gantung sampai mati pada 10 November ini.Bagaimanapun, dalam sebuah hantaran Facebook, Ravi berkata penangguhan pelaksanaan hukuman tersebut hanya diberikan sementara menunggu pendengaran rayuan terhadap keputusan hukuman mati oleh Mahkamah Tinggi terhadap Nagaenthran, yang didiagnosis dan disahkan memiliki kecacatan mental dan IQ rendah.Nagaenthran turut disahkan memiliki Sindrom Kurang Daya Tumpuan dan Hiperaktif atau ADHD.Pelaksanaan hukuman yang dijadualkan 10 November ini mencetuskan bantahan daripada pelbagai kumpulan hak asasi manusia dan aktivis yang mengadakan himpunan protes bagi mengingatkan kerajaan Singapura tentang kewajipannya mematuhi perjanjian antarabangsa yang melarang hukuman mati bagi orang kurang upaya (OKU) mental.Terdahulu, MalaysiaNow turut melaporkan Perdana Menteri Ismail Sabri Yaakob telah menulis surat kepada rakan sejawatnya dari Singapura Lee Hsian Loong bagi merayu kelonggaran diberikan kepada Nagaentran.Perbicaraan hari ini di Singapura adalah percubaan terakhir bagi menyelamatkan nyawa Nagaenthran melalui cabaran perlembagaan berdasarkan dua artikel dalam perlembagaan Singapura di mana ia berkaitan hak untuk hidup, serta kewajipan Singapura menghormati perjanjian yang digariskan Pertubuhan Bangsa-Bangsa Bersatu (PBB) yang melarang pelaksanaan hukuman mati terhadap OKU mental atau terencat akal.Ravi yang mewakili Nagaentran berkata pihaknya menuntut tafsiran Artikel 9 dalam perlembagaan Singapura harus dibaca selari dengan tanggungjawab antarabangsa dengan memetik penghakiman pada 2010 mengenai kepentingan negara itu mematuhi perjanjian yang telah ditandatanganinya.Beliau berkata cabaran itu juga akan menggunakan klausa perlembagaan dalam Artikel 12 mengenai hak kesamarataan dan layanan setara.Nagaenthran disabitkan kesalahan menyeludup dadah pada 2011 kerana membawa masuk 42.72g diamorfin secara haram dan dijatuhi hukuman mati di bawah Akta Penyalahgunaan Dadah Singapura, undang-undang kontroversi yang masih dipertahankan pemimpin negara itu sebagai pencegahan berkesan bagi jenayah penyeldudupan dadah.MENYUSUL LAGI


Naib ketua Armada Kota Tinggi mati lemas

Naib ketua Armada Bersatu Kota Tinggi, ditemukan lemas di pantai Tanjung Balau, Kota Tinggi, semalam.Mangsa Mohd Zulfikrie Buang, 24, dilaporkan tergelincir dari perancah ketika sedang melakukan kerja-kerja membaiki Jeti Tanjung Balau di Bandar Penawar petang semalam.Komander Operasi Balai Bomba dan Penyelamat (BBP) Penawar, Mohd Fadli Ismail berkata mayat Mohd Zulfikrie ditemukan pada 3 petang, dalam anggaran 500 meter dari lokasi mangsa dilaporkan hilang.“Mayat mangsa telah diserahkan kepada pihak polis untuk tindakan selanjutnya.“Dengan penemuan mayat ini operasi mencari dan menyelamat (SAR) yang memasuki hari kedua hari ini ditamatkan pada 4.15 petang,” kata beliau dalam kenyataan di sini, malam tadi.Pagi semalam, pihak bomba memaklumkan  operasi SAR mangsa diteruskan selepas operasi pada hari sebelumnya gagal menemui sebarang petunjuk.Operasi ditumpukan di kawasan pinggir pantai Jeti  Nelayan Tanjung Balau, Jeti Challet Tanjung Balau dan Pantai Tanjung Balau dengan dibantu anggota polis, Angkatan pertahanan Awam dan Kementerian Kesihatan Malaysia.Sementara itu, Armada Kota Tinggi dalam kenyataan yang dimuat naik di Facebook rasmi parti mengesahkan kejadian yang menimpa Mohd Zulfikrie itu.“Mohon sedekahkan al-Fatihah untuk naib ketua Armada Bersatu Kota Tinggi, Mohd Zulfikrie Buang yang telah ditemui lemas di Pantai Tanjung Balau, petang semalam. Semoga arwah ditempatkan bersama orang-orang yang beriman,” menurut kenyataan itu.Barisan kepimpinan Armada Bersatu Kota Tinggi turut menzahirkan ucapan takziah kepada ahli keluarga Mohd Zulfikrie dan turut menyatakan perjuangan arwah untuk masyarakat akan diteruskan parti.


SPRM reman penolong juruukur bahan 7 hari

Seorang penolong juruukur bahan kerajaan tempatan direman tujuh hari bermula hari ini bagi membantu siasatan berhubung kes menerima rasuah sebanyak RM3,000.Perintah reman sehingga 13 April 2022 itu diputuskan majistret Intan Syafinaz Ros’lin di Mahkamah Majistret Seremban, Negeri Sembilan selepas Suruhanjaya Pencegahan Rasuah Malaysia (SPRM) mengemukakan permohonan tersebut pagi tadi.Menurut sumber, suspek berusia 40 tahun itu ditahan pada pukul 3.30 petang semalam di pejabat SPRM Negeri Sembilan ketika hadir memberi keterangan.Katanya, suspek dipercayai menerima wang rasuah sebanyak RM3,000 daripada seorang individu sebagai balasan untuk mendapatkan kelulusan permohonan pelan ubah suai rumah tanpa melalui prosedur yang sah daripada kerajaan tempatan pada Ogos 2019.Sementara itu, Pengarah SPRM Negeri Sembilan Awangkok Ahmad Taufik Putra Awang Ismail mengesahkan penahanan tersebut dan berkata kes disiasat mengikut Seksyen 16(a)(A) Akta SPRM 2009.


Rayuan Najib berhubung sabitan bersalah kes SRC International selesai

Mahkamah Rayuan hari ini menangguhkan keputusannya selepas selesai mendengar rayuan Najib Razak berhubung sabitan dan hukuman terhadapnya bagi kesalahan menyeleweng RM42 juta dana SRC International Sdn Bhd, yang berlangsung selama 15 hari.Panel tiga hakim diketuai Abdul Karim Abdul Jalil menangguhkan keputusan itu ke satu tarikh yang akan ditetapkan kelak.Turut bersidang Has Zanah Mehat dan Vazeer Alam Mydin Meera.“Kami mengucapkan terima kasih kepada semua pihak yang membuat kajian dengan penuh teliti. Ia adalah satu rayuan yang memakan masa agak lama berbanding kes rayuan yang lain.“Memandangkan rayuan ini melibatkan isu dan perkara yang amat penting seperti yang dihujahkan oleh kedua-dua pihak, kami memerlukan masa untuk membuat pertimbangan bagi membuat keputusan terhadap rayuan ini,” kata Karim.Terdahulu, peguam Muhammad Shafee Abdullah dan Timbalan Pendakwa Raya V Sithambaram menamatkan hujah masing-masing dalam prosiding rayuan itu.Pada asalnya, rayuan bekas perdana menteri itu ditetapkan untuk pendengaran selama 12 hari bermula 5 hingga 8 April, 12 hingga 15 April dan 19 hingga 22 April namun atas permohonan pembelaan, panel tersebut memutuskan untuk melanjutkan prosiding dari 27 hingga 28 April serta 6 Mei lepas.Bagaimanapun, pendengaran yang dijadualkan pada 6 Mei ditangguhkan sehingga hari ini selepas seorang peguam dalam pasukan pembelaan terpaksa menjalani kuarantin kerana merupakan kontak rapat beberapa individu yang positif Covid-19.Najib mengemukakan rayuan terhadap keputusan Mahkamah Tinggi Kuala Lumpur pada 28 Julai tahun lepas yang menjatuhkan hukuman penjara 12 tahun dan denda RM210 juta selepas mendapati beliau bersalah atas tujuh pertuduhan membabitkan pecah amanah jenayah (CBT), pengubahan wang haram dan menyalahgunakan kedudukan, melibatkan RM42 juta dana SRC International.Hakim Mohd Nazlan menjatuhkan hukuman penjara 10 tahun ke atas Najib bagi setiap pertuduhan CBT dan pengubahan wang haram (masing-masing tiga pertuduhan) serta penjara 12 tahun dan denda RM210 juta atau penjara lima tahun, bagi pertuduhan menyalahgunakan kedudukan.Bagaimanapun, beliau hanya perlu menjalani hukuman penjara selama 12 tahun selepas hakim itu memerintahkan kesemua hukuman penjara berjalan serentak.Ahli Parlimen Pekan itu kini dibebaskan selepas diikat jamin sebanyak RM2 juta dengan dua penjamin sementara menunggu rayuan.


Indonesia naikkan cukai eksais rokok untuk kurangkan perokok

Kerajaan Indonesia memutuskan untuk menaikkan cukai eksais rokok bertujuan mengurangkan perokok dalam kalangan golongan muda dan meningkatkan kesedaran tentang bahaya merokok pada 2023 dan 2024, kata Menteri Kewangan Sri Mulyani pada Khamis.
Mesyuarat mengenai dasar eksais tembakau yang diketuai Presiden Joko Widodo di Istana Presiden Bogor memutuskan kerajaan akan menaikkan kadar eksais bagi rokok kretek buatan mesin daripada 11.50 kepada 11.75%, rokok putih dari 11 kepada 12% dan rokok gulung pada purata 5%, lapor Xinhua.
Kenaikan kadar eksais juga akan dikenakan terhadap rokok elektronik dengan kadar purata 15%.
“Rokok meliputi penggunaan kedua tertinggi isi rumah miskin bandar iaitu sebanyak 12.21% dan luar bandar sebanyak 11.63%, juga antara punca kematian dan masalah bantut,” kata Mulyani.
Indonesia menyasarkan untuk mengurangkan jumlah perokok dalam kalangan belia berumur 10 hingga 18 tahun dari 9.1% kepada 8.7% pada 2024 menerusi Rancangan Pembangunan Jangka Sederhana Nasional bagi tempoh 2020-2024.


Joe Biden kalahkan Donald Trump

Calon Demokrat Joe Biden berjaya memenangi pilihan raya presiden Amerika Syarikat (AS) selepas memperolehi 284 undi elektoral berbanding penyandang jawatan itu, calon Republikan Donald Trump yang hanya berjaya mendapat 214 undi.Keputusan tidak rasmi ini menyaksikan Biden, 77, menjadi calon Demokrat pertama dalam tempoh 24 tahun untuk memenangi undi elektoral di Arizona selepas menang besar di California, New York, Minnesota dan New Hampshire yang pernah dimenangi Hillary Clinton pada 2016.Kemenangan Biden menafikan hasrat Trump yang sepanjang pentadbirannya penuh kontroversi untuk menjadi presiden bagi penggal kedua.Biden menulis di maklumat peribadi laman Twitternya sebagai “presiden dipilih”, walaupun pengiraan undi masih berjalan di beberapa negeri, lapor agensi berita Sputnik.“Presiden dipilih, suami kepada @DrBiden, ayah & datuk yang bangga. Sedia membangunkan semula dengan lebih baik untuk semua rakyat Amerika,” tulis Biden di akaunnya @JoeBiden.Gandingannya, Kamala Harris juga yang digambarkan sebagai “Naib Presiden-Amerika Syarikat” di akaun Twitternya menulis “Kita berjaya, Joe Biden.”Sebelum ini, CNN, Fox News dan NBC serta AP mengunjurkan Biden sudah melakar kemenangan pada pilihan raya presiden 2020.Sementara itu, Trump dalam satu kenyataan pada Sabtu berkata pilihan raya presiden AS belum tamat walaupun beberapa media mengatakan calon Demokrat Biden muncul sebagai pemenang.Menurut data mereka, Biden sudah berjaya memperoleh 270 undi yang diperlukan.Laporan itu susulan keputusan semasa pengiraan undi di Pennsylvania.Pengiraan undi rasmi masih berterusan.Sementara itu, Trump dalam satu kenyataan pada Sabtu berkata pilihan raya presiden AS belum tamat walaupun beberapa media mengatakan calon Demokrat Biden muncul sebagai pemenang.“Kita semua tahu mengapa Joe Biden tergesa-gesa untuk dakwa dirinya sebagai pemenang, dan mengapa sekutu medianya berusaha keras membantunya: mereka enggan kebenaran itu didedahkan,” kata Trump.“Faktanya mudah. Pilihan raya ini masih belum selesai. Joe Biden belum diperakui sebagai pemenang di mana-mana negeri, apalagi di negeri-negeri itu pengiraan undi masih berjalan, atau di negeri kempen kami mempunyai tuntutan mahkamah yang sah yang akan menentukan pemenang sebenar.”


95.7% dewasa, 69% remaja lengkap divaksinasi

Seramai 22,393,720 individu atau 95.7% populasi dewasa di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan Malaysia (KKM) menerusi laman CovidNow, sejumlah 22,885,170 individu atau 97.8% pula telah menerima sekurang-kurangnya satu dos vaksin.Semalam, sebanyak 122,142 dos vaksin harian diberikan melibatkan golongan dewasa dan remaja, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 50,306,343 dos.Bagi golongan kanak-kanak dan remaja berusia 12 hingga 17 tahun, setakat semalam seramai 2,171,270  individu atau 69% telah lengkap menerima suntikan vaksin manakala 83.2 peratus atau 2,619,573 individu menerima sekurang-kurangnya satu dos vaksin menerusi PICK Remaja yang bermula sejak 8 September.Dalam pada itu, sejumlah 56,493 dos penggalak vaksin Covid-19 diberikan semalam menjadikan jumlah kumulatif kini sebanyak 407,607 dos.


Ringgit dibuka rendah berbanding dolar AS pada pagi urus niaga Jumaat berikutan permintaan menggalakkan untuk dolar AS apabila data pekerjaan Amerika Syarikat (AS) menunjukkan angka yang lebih baik daripada jangkaan.
Ini sekali gus mencetuskan kebimbangan bahawa Rizab Persekutuan AS (Fed) akan terus menaikkan kadar untuk memerangi inflasi, kata seorang peniaga.
Pada 9 pagi, mata wang tempatan menyusut nilai kepada 4.3950/4000 berbanding dolar AS daripada penutupan semalam pada 4.3860/3915.
Bercakap kepada Bernama, rakan pengurusan SPI Asset Management Stephen Innes berkata beliau menjangkakan ringgit mengalami sedikit penurunan hari ini memandangkan data pekerjaan swasta AS yang kukuh menjelang data pembayaran gaji bukan ladang AS malam ini akan mengubah skala yang memihak kepada pendirian Rizab Persekutuan dan ini memberi peluang untuk dolar AS.
“Ekoran dorongan pembukaan semula China yang kuat, saya berpendapat kerugian (ringgit) akan terhad, tetapi peniaga tempatan mungkin lebih defensif menjelang laporan Pekerjaan AS yang kritikal pada hari Jumaat,” katanya kepada Bernama.
Sementara itu, ringgit didagangkan lebih tinggi berbanding sekumpulan mata wang utama.
Ringgit menambah nilai berbanding pound Britain kepada 5.2406/2466 daripada 5.2781/2847 pada penutup Khamis dan mengukuh berbanding euro menjadi 4.6279/6332 daripada 4.6588/6647 semalam.
Mata wang turut meningkat meningkat berbanding dolar Singapura kepada 3.2694/2736 daripada 3.2748/2794 sebelumnya dan lebih tinggi berbanding yen Jepun kepada 3.2911/2954 daripada 3.3104/3148 semalam.


Hari-hari persaingan antara Muhyiddin dan Anwar menuju takhta PM ke-10

Saya tidak berniat untuk mengungkit apa yang telah berlaku. Bak kata orang, rumah sudah siap, pahat janganlah berbunyi. Biarlah rumah yang sudah siap itu didiami dengan aman oleh penghuninya.
Namun, saya terbaca beberapa tulisan yang tersebar di media sosial yang saya dapati faktanya adalah tidak tepat. Oleh itu, saya berasa terpanggil untuk menjelaskan beberapa fakta tentang apa yang sebenarnya berlaku dalam proses pelantikan perdana menteri ke-10 dari pengalaman dan pengamatan kaca mata saya sendiri.
Pada 14 November 2022, saya telah dihubungi oleh speaker Dewan Rakyat yang memaklumkan kepada saya beliau telah dipertanggungjawabkan untuk memudah cara proses pelantikan perdana menteri selepas PRU-15.
Beliau menjangkakan tiada mana-mana parti yang boleh membentuk kerajaan sendiri dan dengan itu proses rundingan antara parti mesti dilaksanakan untuk memilih perdana menteri.
Pada malam 19 November 2022, iaitu malam keputusan PRU 15 diumumkan, speaker Dewan Rakyat sekali lagi menghubungi saya untuk memaklumkan proses yang telah ditetapkan oleh pihak Istana Negara mengenai pelantikan perdana menteri.
Pada malam itu, SPR mengumumkan Perikatan Nasional (PN) telah memenangi 73 kerusi, tidak termasuk 4 kerusi Bersatu yang ditandingi menggunakan logo Gabungan Rakyat Sabah (GRS) di Sabah, yang menjadikan jumlah keseluruhan kerusi yang dimenangi adalah 77 kerusi.
Pakatan Harapan (PH) memenangi 82 kerusi dan Barisan Nasional (BN) 30 kerusi. Ini menjadikan Muhyiddin antara front runner calon perdana menteri.
Pada malam yang sama, saya menerima pesanan menerusi WhatsApp daripada Datuk Seri Pengelola Bijaya Diraja Istana Negara yang menjelaskan secara terperinci proses pelantikan perdana menteri yang mesti dipatuhi. Saya jawab ringkas ucap terima kasih dan mengambil maklum.
Mesejnya saya bacakan kepada Tan Sri Muhyiddin untuk makluman beliau. Kandungan mesej inilah yang Muhyiddin sebutkan secara umum semasa beliau membuat sidang media pada awal pagi 20 November 2022 setelah PN disahkan memenangi 73 kerusi Parlimen. Cuma beliau terkhilaf mengatakan telah menerima surat dari Istana Negara. Bukan surat, tetapi mesej WhatsApp.
Pada pagi 20 November 2022, saya menerima sepucuk surat daripada speaker Dewan Rakyat yang secara rasminya memperincikan proses pelantikan perdana menteri. Ketua-ketua parti diminta untuk mengemukakan surat sokongan kepada seorang ahli Dewan Rakyat yang dinamakan sebagai perdana menteri Ke-10 dan menyenaraikan ahli-ahli Dewan Rakyat dari parti tersebut yang memberikan sokongan. Bagi ahli Dewan Rakyat bebas, mereka diminta mengemukakan akuan berkanun.
Calon perdana menteri pula mesti mengemukakan akuan berkanun yang mengesahkan beliau telah mendapat kepercayaan majoriti untuk dilantik sebagai perdana menteri dan melampirkan surat dan dokumen yang berkaitan.
Semua surat dan dokumen ini mesti dihantar ke Istana Negara melalui emel, fax atau WhatsApp sebelum jam 2.00 petang, 21 November 2022.
Pada petang hari yang sama, saya menerima sepucuk surat lagi daripada speaker yang menghendaki setiap ahli Dewan Rakyat mengemukakan akuan berkanun. Surat daripada ketua parti sahaja tidak memadai.
Saya memaklumkan perkara ini kepada setiausaha eksekutif PN. Kebetulan ahli-ahli Dewan Rakyat PN telah dipanggil untuk berkumpul di Glenmarie Resort, Shah Alam.
Pesuruhjaya sumpah telah diatur untuk menyediakan surat-surat akuan berkanun untuk ditandatangani oleh ahli-ahli Dewan Rakyat PN.
Pada masa yang sama, 22 ahli Dewan Rakyat GPS, enam ahli Dewan Rakyat GRS dan seorang ahli Dewan Rakyat KDM yang menyokong Muhyiddin sebagai perdana menteri juga telah diminta untuk menandatangani surat akuan.
Selain itu, 10 ahli Dewan Rakyat BN dan 2 ahli Dewan Rakyat bebas juga turut menandatangani surat akuan secara berasingan.
Saya telah merujuk kepada speaker Dewan Rakyat mengenai kedudukan Ahli-Ahli Dewan Rakyat BN kerana mereka menandatangani surat akuan tanpa kebenaran daripada parti. Beliau menjelaskan kepada saya bahawa dalam pelantikan perdana menteri, ahli Dewan Rakyat secara individu mempunyai hak di bawah Perkara 43 Perlembagaan Persekutuan untuk memberi kepercayaan kepada seorang ahli Dewan Rakyat lain untuk dilantik sebagai perdana menteri. Kebenaran parti tidak diperlukan.
Saya juga ditunjukkan Laporan Jawatankuasa Pilihan Khas Menimbang Rang Undang-Undang Perlembagaan (Pindaan) (No 3) 2022 yang mengesahkan bahawa tindakan seorang ahli Dewan Rakyat yang bertentangan dengan arahan parti politik tidak dianggap bertukar parti dan beliau tidak terhenti daripada menjadi ahli Dewan Rakyat.
Maka, surat akuan yang ditandatangani oleh 10 ahli Dewan Rakyat BN itu adalah sah di sisi Perlembagaan Persekutuan.
Pada pagi 21 November 2022, sudah terkumpul 114 akuan berkanun Ahli-Ahli Dewan Rakyat yang memberikan kepercayaan kepada Muhyiddin untuk dilantik sebagai perdana menteri.
Staf ibu pejabat PN menyusun semua dokumen ini dan membuat semakan akhir di hadapan saya.
Pada pukul 1.28 petang, Setiausaha Eksekutif PN telah menghantar semua dokumen ini ke Istana Negara menerusi emel dan WhatsApp.
Berdasarkan maklumat awal yang saya terima daripada pihak Istana Negara, Yang di-Pertuan Agong (YDPA) dijangka membuat semakan dokumen-dokumen yang dihantar pada jam 2.30 petang dan jika baginda berpuas hati, majlis mengangkat sumpah perdana menteri ke-10 akan diadakan pada jam 4.00 petang hari yang sama.
Pada masa itu, saya hampir pasti Muhyiddin akan dipanggil mengadap untuk mengangkat sumpah sebagai perdana menteri Malaysia Ke-10.
Namun, lebih kurang jam 1.30 petang saya mendengar pengumuman mengenai pelanjutan tempoh masa penyerahan dokumen-dokumen tersebut ke Istana Negara sehingga jam 2.00 petang keesokannya, iaitu penangguhan selama 24 jam.
Sebelum itu, Anwar Ibrahim dan beberapa orang pimpinan PH telah pergi ke Hotel Seri Pacific di mana Pengerusi BN Ahmad Zahid Hamidi dan ahli-ahli Dewan Rakyat BN berkumpul.
Susulan pertemuan itu, perdana menteri sementara Ismail Sabri Yaakob, telah membuat kenyataan media meminta pelanjutan masa penyerahan dokumen-dokumen yang berkaitan ke Istana Negara. Perdana menteri sementara juga dilaporkan oleh media telah mengadap YDPA pada petang itu.
Selepas itu, saya mendengar khabar angin bahawa 10 ahli Dewan Rakyat BN telah diarah untuk menandatangi surat menarik balik sokongan mereka kepada Muhyiddin. Namun, saya diberitahu mereka masih "intact" menyokong Muhyiddin.
Sekiranya mereka dipanggil mengadap oleh Agong, mereka akan menyembah maklum kepada bahawa mereka menyokong Muhyiddin.
Ini kerana mereka sedar bahawa jika mereka menyokong Anwar sebagai perdana menteri dan Pakatan Harapan menjadi kerajaan, mereka akan ditolak oleh akar umbi Umno sendiri.
Mendengar penjelasan ini, saya percaya bahawa pada ketika itu Muhyiddin masih mempunyai sokongan majoriti, walaupun ada khabar angin sebaliknya.
Keesokannya, PN menghantar satu lagi surat akuan ke Istana Negara menjadikan jumlah keseluruhan surat akuan 115.
Dalam perkembangan yang lain, Setiausaha Agung BN Zambry Abdul Kadir menghantar pesanan WhatsApp ringkas “salam” kepada saya pada jam 12 pagi, 21 November 2022. Saya tidak membaca pesanan ini kerana mungkin telah tertidur.
Pada tengah hari 21 November 2022, setiausaha agung BN menghubungi saya memberitahu bahawa wakil-wakil BN ingin berjumpa dengan Muhyiddin dan wakil-wakil PN di Hotel Seri Pacific. Tujuannya ialah untuk mendengar apa tawaran PN kepada BN jika BN bersetuju membentuk kerajaan bersama PN. BN telah pun mendengar tawaran PH.
Saya bertanya adakah hal mengenai kes mahkamah presiden Umno akan dibincangkan. Beliau jawab tidak. Saya beritahu setiausaha agung BN yang saya akan merujuk perkara ini kepada Majlis Tertinggi PN.
Pada malam 21 November 2022, saya menerima panggilan telefon daripada setiausaha agung PAS yang menyampaikan pesanan Presiden PAS Abdul Hadi Awang supaya perjumpaan dengan wakil-wakil BN disegerakan. Lalu saya menghantar pesanan whatsapp kepada Muhyiddin menyampaikan pesanan Hadi. Beliau membaca mesej saya pada jam 6.30 pagi keesokannya dan membalas ringkas “boleh jumpa”.
Saya terus menghantar mesej kepada BN memaklumkan Muhyiddin sedia berjumpa pada tengah hari. Perjumpaan ini diminta diadakan di “neutral ground”. Masa yang ditetapkan ialah jam 1.00 tengahari dan kemudiannya atas sebab tertentu ditunda ke jam 3.00 petang.
Lebih kurang jam 2.30 petang, Setiausaha sulit kanan kepada Agong menghubungi saya memaklumkan Muhyiddin dititah mengadap pada jam 4.15 petang di Istana Negara. Lalu saya menghubungi BN memaklumkan pertemuan pada jam 3.00 petang terpaksa ditunda ke suatu masa lain.
Dalam sesi mengadap yang turut dihadiri oleh Hadi, Muhyiddin diberitahu bahawa beliau tidak memperolehi sokongan majoriti. Dikatakan 10 ahli Dewan Rakyat BN telah menarik balik sokongan kepada beliau. Pengerusi BN sebaliknya telah menghantar surat kepada YDPA menyatakan 30 ahli Dewan Rakyat BN menyokong Anwar sebagai PM.
Namun tiada akuan berkanun yang dikemukakan seperti yang ditetapkan oleh pihak Istana Negara.
Anwar dikatakan mempunyai 86 surat akuan berkanun yang menyokong beliau menjadi perdana menteri, sementara Muhyiddin mempunyai 105 surat akuan berkanun (setelah ditolak 10 yang dikatakan telah tarik balik sokongan).
Oleh kerana terdapat keraguan, Muhyiddin mencadangkan supaya Istana Negara memanggil 10 orang ahli Dewan Rakyat BN tersebut untuk mengadap Agong bagi mengesahkan apa pendirian mereka yang sebenarnya. Ini juga kaedah yang sering diguna pakai untuk memastikan seorang calon perdana menteri mempunyai sokongan majoriti jika terdapat keraguan. Cadangan ini diperkenankan oleh Agong.
Muhyiddin kemudiannya dikemukakan dengan cadangan pembentukan kerajaan perpaduan dengan Pakatan Harapan. Beliau menyembah maklum kepada Agong bahawa kerjasama dengan PH adalah bertentangan dengan dasar PN dan mandat pengundi. Oleh itu, beliau tidak boleh bersetuju dengan cadangan tersebut. Pendirian ini turut dipersetujui oleh Hadi.
Muhyiddin juga diberitahu bahawa Anwar juga berada di Istana Negara dan perancangannya ialah selepas itu akan diadakan perbincangan antara beliau dan DSAI. Tetapi oleh kerana Muhyiddin tidak bersetuju dengan cadangan tersebut, beliau telah meminta izin dari Agong untuk beredar dari Istana Negara dan pulang ke rumah.
Sebelum beredar, Muhyiddin telah diminta menandatangani perjanjian "kerajaan perpaduan" yang antara kandungannya ialah penggiliran jawatan perdana menteri. Beliau menurunkan tanda tangan dan menyatakan tidak bersetuju.
Pada petang itu, Istana Negara mengeluarkan kenyataan 30 ahli Dewan Rakyat BN dititah mengadap pada jam 10 pagi keesokannya. Pada masa ini saya masih menaruh harapan bahawa Muhyiddin boleh mendapat sokongan majoriti sekiranya benar ahli-ahli Dewan Rakyat BN menyembah maklum kepada Agong bahawa mereka sebenarnya menyokong Muhyiddin.
Pada malam 22 November 2022, telah diatur pertemuan antara wakil-wakil PN dan wakil-wakil BN di Hotel St Regis Kuala Lumpur. Wakil-wakil PN yang diketuai oleh Muhyiddin telah menunggu, tetapi wakil-wakil BN tidak kunjung tiba. Rupa-rupanya ada “miscommunication”.
Saya hubungi semula SUA BN pada malam itu dan dicadangkan pertemuan dengan wakil-wakil BN diadakan pada jam 10 pagi keesokannya. Saya bertanya bukankah ahli-ahli Dewan Rakyat BN dititah mengadap pada masa yang sama? Saya diberitahu BN telah memohon supaya sesi mengadap tersebut ditangguhkan.
Pada pagi keesokannya, saya dimaklumkan BN bahawa perjumpaan dengan wakil-wakil BN terpaksa ditangguhkan ke jam 3.00 petang. Ini kerana beberapa wakil BN yang terlibat dalam perbincangan dengan PN dititah mengadap Agong pada jam 10.00 pagi.
Turut dipanggil mengadap pagi itu ialah wakil-wakil GPS. Fadillah Yusof yang mewakili GPS membuat kenyataan selepas sesi mengadap tersebut bahawa GPS kekal menyokong Muhyiddin, tetapi menyerahkan kepada budi bicara Agong untuk membuat keputusan mengenai siapa yang diperkenankan oleh baginda untuk dilantik sebagai perdana menteri.
Dalam perbincangan dengan wakil-wakil BN yang diketuai oleh timbalan pengerusi BN (pengerusi BN tidak hadir) pada petang 23 November 2022, BN telah mengemukakan beberapa pernyataan hasrat berhubung cadangan kerjasama dengan PN.
Pernyataan hasrat ini berkisar tentang jawatan-jawatan di dalam kabinet termasuk Timbalan Perdana Menteri, pelantikan senator, ahli-ahli lembaga pengarah GLC dan badan-badan berkanun serta beberapa perkara lain berhubung kerjasama dalam pilihan raya negeri.
Muhyiddin memberi respon bahawa PN secara dasarnya bersetuju untuk mempertimbangkan jawatan-jawatan tersebut dengan beberapa cadangan balas. Secara berseloroh, Muhyiddin mengingatkan mereka bahawa semasa beliau menjadi perdana menteri, beliau sendiri menjemput pimpinan MCA dan MIC untuk berada di dalam kabinet, walaupun nama mereka tiada di dalam senarai. Malah, jawatan TPM dan PM juga selepas itu diberikan kepada Umno.
Perbincangan berlangsung dalam suasana yang mesra dan nampak positif.
Timbalan pengerusi BN memaklumkan bahawa beliau akan melaporkan hasil perbincangan ini dalam Mesyuarat MKT Umno pada sebelah malamnya.
Lanjutan daripada perbincangan ini, SUA PN telah menulis sepucuk surat kepada timbalan pengerusi BN menyatakan beberapa cadangan balas PN yang dibincangkan dalam pertemuan tersebut untuk dipertimbangkan oleh MKT Umno dan MT BN.
Namun, pada malam 23 November 2022, SUA Umno telah mengeluarkan satu kenyataan mengenai keputusan MKT Umno yang bersetuju untuk membentuk kerajaan perpaduan tanpa PN. Ini bermakna, Umno telah membuat keputusan untuk menyertai kerajaan yang diterajui oleh PH.
Mengikut kefahaman saya, ahli Dewan Rakyat dari Umno mestilah terlebih dahulu menyokong Anwar sebagai perdana menteri, barulah “kerajaan perpaduan” yang diterajui oleh PH boleh ditubuhkan.
Saya tidak pasti sama ada mereka menandatangani apa-apa surat akuan berkanun menyokong Anwar sebagai perdana menteri seperti yang ditetapkan ke atas Muhyiddin.
Keesokannya, Majlis Raja-Raja mengadakan perbincangan di Istana Negara. Hasil perbincangan tersebut, Anwar telah diperkenankan untuk dilantik sebagai perdana menteri Malaysia ke-10.
Inilah catatan peristiwa daripada pengalaman dan pengamatan saya secara peribadi yang terlibat secara langsung di pihak PN dalam proses pelantikan perdana menteri Malaysia Ke-10.
Mudah-mudahan pahat tidak lagi berbunyi. Mudah-mudahan tuduhan-tuduhan yang mengatakan Muhyiddin derhaka, sombong dan tidak mahu berunding tidak kedengaran lagi.
Mudah-mudahan Anwar dapat menjalankan tugasnya dengan penuh berintegriti dan bertanggungjawab menggendong amanah agama, bangsa dan negara.
Kami telah melakukan yang sehabis baik mengikut peraturan dan kehendak Perlembagaan Persekutuan dalam melengkapkan proses pelantikan perdana menteri Ke-10 sepertimana yang ditetapkan oleh pihak Istana Negara.
Berbekalkan tawakkal dan sangka baik, kami reda.
Marzuki Mohamad adalah ketua setiausaha sulit kepada perdana menteri dan seorang profesor madya di Jabatan Sains Politik, Universiti Islam Antarabangsa Malaysia.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerajaan digesa sekali lagi luluskan akta anti merokok secepat mungkin

Badan pemikir, Galen Centre for Health And Social Policy mengulangi gesaannya terhadap Kementerian Kesihatan supaya memastikan rang undang-undang anti-merokok untuk membasmi tabiat merokok dalam kalangan belia diluluskan.
Ia berikutan kebimbangan terhadap penjualan produk rokok elektronik atau vape yang menyasarkan kumpulan tersebut.
Menteri Kesihatan Dr Zaliha Mustafa menyuarakan kekesalan terhadap laporan mengenai rokok elektronik yang direka menyerupai permainan kanak-kanak, dikatakan dijual di hadapan sebuah sekolah.
Namun Ketua Pegawai Eksekutif Galen Azrul Mohd Khalib berkata kenyataan Zaliha hanya sia-sia kepada pihak berkuasa kesihatan kerana Rang Undang-Undang (RUU) Kawalan Produk Tembakau dan Merokok masih belum diluluskan di Parlimen.
“Sehingga hari ini, walaupun merupakan industri yang dianggarkan bernilai RM 2.3 bilion dan negara ini merupakan pasaran terbesar di Asia Tenggara, pemasaran dan penjualan vape serta produknya kekal tidak dikawal di Malaysia,” katanya.
“4.9% daripada populasi kini menggunakan vape dan jumlah ini meningkat dari hari ke hari.
"Akibat daripada kekurangan dari segi perundangan atau peraturan, tiada apa yang dapat menghalang, menyekat atau melarang pembuatan, pemasaran dan penjualan produk vape yang bukan sahaja sengaja direka untuk pengguna muda tetapi juga mengandungi kandungan nikotin yang tinggi."
Di Malaysia, katanya, cecair pakai buang vape yang mengandungi sehingga 5% nikotin boleh didapati pada harga RM10 hingga RM20.
"Kepekatan yang tinggi walaupun dalam jumlah yang kecil adalah toksik kepada kanak-kanak," tambahnya.
"Malangnya, dengan ketiadaan Rang Undang-undang Kawalan Tembakau dan Merokok, pada masa ini terdapat jurang besar dalam perundangan sedia ada berkenaan penjualan produk yang mengandungi nikotin, khususnya vape.
“Penjualan vape murah jenis pakai buang yang mengandungi kepekatan cecair nikotin yang tinggi ketika ini tidak boleh dihalang, dihadkan atau diharamkan. Sesiapa sahaja, termasuk kanak-kanak, boleh membelinya."
Rang Undang-undang Kawalan Produk Tembakau dan Merokok 2022 bertujuan untuk menghalang mereka yang lahir pada atau selepas 1 Januari 2007 daripada membeli atau memiliki produk rokok atau vape.
Ia bertujuan untuk mengelakkan generasi muda daripada tabiat merokok, dan mengurangkan kematian yang disebabkan oleh penyakit berkaitan merokok.
Digelar sebagai “Generational End Game”, ia dibentangkan oleh menteri kesihatan ketika itu Khairy Jamaluddin pada 27 Julai 2022 untuk bacaan kali pertama tetapi dibawa ke peringkat jawatankuasa pilihan khas Parlimen untuk diperhalusi.
Azrul dalam satu kenyataan, berkata kanak-kanak seawal 10 tahun mula ketagih nikotin.
"Inilah sebabnya Rang Undang-undang Kawalan Tembakau dan Merokok mencadangkan untuk mengawal selia industri vape dengan cara yang sama seperti industri tembakau yang dikawal pada masa ini, terutamanya mengenai pengiklanan, pemasaran, promosi dan tajaan," katanya.
"Ia akan membantu menguasai dan mengawal selia penjualan vape yang di luar kawalan di negara ini."


PKPB Selangor, Kuala Lumpur dan Putrajaya dilanjut hingga 9 November

Perintah Kawalan Pergerakan Bersyarat (PKPB) yang dilaksanakan di Selangor, Kuala Lumpur dan Putrajaya untuk membendung penularan Covid-19 yang sepatutnya berakhir esok dilanjutkan selama 14 hari lagi sehingga 9 November depan, kata Ismail Sabri Yaakob.Menteri kanan (kluster keselamatan) itu berkata perkara berkenaan diputuskan dalam Mesyuarat Khas Majlis Keselamatan Negara (MKN) hari ini selepas meneliti perkembangan semasa berikutan masih terdapat kawasan-kawasan yang berisiko tinggi jangkitan Covid-19 itu di lokasi tersebut.“Setakat ini, penilaian risiko dijalankan Kementerian Kesihatan Malaysia (KKM) mendapati masih terdapat lokasi berisiko tinggi untuk berlakunya penularan Covid-19, maka mengambil kira penilaian risiko itu, PKPB akan dilanjutkan,” katanya pada sidang media perkembangan PKPP di Wisma Pertahanan di Kuala Lumpur, hari ini.Ismail berkata prosedur operasi standard (SOP) PKPB untuk tempoh dua minggu itu sama seperti sebelum ini.Kerajaan sebelum ini mengumumkan pelaksanaan PKPB di Kuala Lumpur, Putrajaya dan Selangor bermula 14 hingga 27 Oktober.Katanya, mesyuarat MKN juga bersetuju untuk melaksanakan Perintah Kawalan Pergerakan Diperketatkan (PKPD) di Taman Mesra dan Taman Mawar, Sandakan, Sabah bermula 28 Oktober hingga 10 November, merangkumi 5,100 unit rumah yang melibatkan seramai 22,500 penduduk.Ismail berkata prosedur operasi standard (SOP) PKPB untuk tempoh dua minggu itu sama seperti sebelum ini.Ismail berkata, PKPD juga akan dilaksanakan di Putra Point Nilai, Negeri Sembilan membabitkan dua lokaliti tempat tinggal pekerja (asrama) di kawasan itu yang dikesan menyumbang kepada peningkatan kes positif Covid-19 iaitu Jalan BBN 1/7B dan Jalan BBN 1/7F serta Jalan BBN 1/2E.Beliau berkata PKPD tersebut akan berkuat kuasa bermula 28 Oktober hingga 10 November.Katanya, kerajaan turut bersetuju melaksanakan PKPB di Zon Nilai, Negeri Sembilan berkuat kuasa 28 Oktober hingga 10 November berikutan peningkatan kes positif Covid-19 warga asing di zon berkenaan.Kerajaan juga bersetuju melanjutkan PKPD di Taman Khazanah Indah dan Pangsapuri Mutiara Kasih, Lahad Datu serta Felda Umas, Kalabakan, Sabah selama 14 hari lagi bermula 27 Oktober.


Kerajaan sedia isytihar darurat jika cuaca panas melampau

Kerajaan sedia mengisytiharkan darurat jika cuaca panas di negara ini mencapai tahap suhu melampau, kata Timbalan Perdana Menteri Ahamd Zahid Hamidi.
Beliau yang juga Pengerusi Agensi Pengurusan Bencana Negara (Nadma) berkata Arahan 20 Majlis Keselamatan Negara (MKN) akan diaktifkan berhubung pengisytiharan darurat, sekiranya cuaca panas melampau berterusan.
“Kita sedang pantau 24 jam. Kalau ada darurat kita akan buat pengumuman. Buat masa ini belum lagi,” katanya pada sidang media selepas mempengerusikan Mesyuarat Jawatankuasa Pengurusan Bencana Pusat (JPBP) Bilangan 1 2023 di Perdana Putra di Putrajaya, hari ini.
Katanya operasi pembenihan awan juga akan dilakukan di tujuh lokasi bagi mengisi empangan yang menunjukkan kadar paras air merosot iaitu di Sungai Muda dan Sungai Kedah di Kedah; Sungai Melaka (Melaka); Sungai Kelantan (Kelantan); Sungai Klang (Selangor); Sungai Bernam (sempadan Perak dan Selangor); dan Sungai Similajau di Sarawak.
Ahmad Zahid berkata operasi berkenaan melibatkan Angkatan Tentera Malaysia (ATM) dan Jabatan Meteorologi Malaysia (MetMalaysia), malah beliau sendiri akan menyertai tinjauan di Sungai Muda dan Sungai Kedah petang ini untuk melihat sama ada keadaan awan sesuai untuk proses pembenihan.
Selain itu, beliau berkata mesyuarat hari ini turut dimaklumkan terdapat 406 lokasi berisiko berlakunya kebakaran terbuka disebabkan kawasan bertanah gambut.
“Sebanyak 616 operasi pemantauan beroperasi 24 jam sedang dilaksanakan di kawasan-kawasan yang selalu berlaku kebakaran, terutama kategori kawasan kebun dan ladang, hutan, belukar berlalang dan kawasan sampah,” katanya.
Dalam pada itu, katanya terdapat 101 telaga tiub telah dibina bagi memudahkan operasi memadam kebakaran hutan yang jauh dari sumber air dan di kawasan sering berlaku kebakaran.


Sorry.


PM akan jelaskan penarikan rayuan kes kalimah Allah hari ini

Tindakan kerajaan untuk menarik balik rayuan terhadap keputusan Mahkamah Tinggi dalam kes penggunaan kalimah Allah dalam penerbitan oleh penganut Kristian akan dijelaskan Perdana Menteri Anwar Ibrahim pada persidangan Dewan Rakyat hari ini.
Berdasarkan Aturan Urusan Mesyuarat, perkara berkenaan akan dijawab Anwar pada sesi Waktu Pertanyaan-Pertanyaan Menteri (MQT) sejurus mesyuarat Dewan Rakyat bermula 10 pagi.
Anwar dijadual berbuat demikian bagi menjawab soalan Idris Ahmad (PN-Bagan Serai) yang meminta penjelasan sama ada kerajaan telah mendapat perkenan Majlis Raja-Raja dan berunding dengan Majlis Agama Islam Negeri-Negeri sebelum membuat keputusan sedemikian.
Pada 15 Mei, kerajaan dan Kementerian Dalam Negeri telah menarik balik rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah Allah, Baitullah, Kaabah dan solat dalam penerbitan bahan agama bagi tujuan pembelajaran.
Pada sesi MQT, Rodziah Ismail (PH-Ampang) juga dijadual bertanya mengenai beberapa isu berkaitan tatakelola kerajaan dalam melaksanakan rangkaian Internet 5G manakala Tan Hong Ping (PH-Bakri) ingin tahu jika masa operasi Pusat Respons Scam Kebangsaan (NSRC) akan dipanjangkan kepada 24 jam.
Turut menjadi tumpuan hari ini adalah persoalan Mas Ermieyati Samsudin (PN-Masjid Tanah) pada sesi soal jawab mengenai perancangan kerajaan mengatasi masalah sistem teknologi Identifikasi Frekuensi Radio (RFID) sehingga menyebabkan kesesakan di plaza tol.
Selain itu, Aminolhuda Hassan (PH-Sri Gading) pula ingin tahu apakah langkah Kementerian Pendidikan bagi memastikan takwim persekolahan dipatuhi semua pihak dan bilakah tahun persekolahan dapat kembali dimulakan pada awal Januari.
Sejurus selepas sesi soal jawab, Rang Undang-Undang Kesihatan Mental (Pindaan) 2023, Rang Undang-Undang Insolvensi (Pindaan) 2023 dan Rang Undang-Undang Fi (Jabatan Penyiaran Malaysia) (Pengesahan) 2023 dijangka akan dibaca buat kali kedua dan dibahaskan.
Persidangan Dewan Rakyat kali ini bersidang selama 11 hari bermula 22 hingga 25 Mei dan bersambung semula pada 6 hingga 15 Jun ini.


Mahkamah Rayuan Paris kekalkan keputusan benar Malaysia cabar waris Kesultanan Sulu

Mahkamah Rayuan Paris mengekalkan keputusan membenarkan Malaysia mencabar award yang diputuskan oleh Gonzalo Stampa pada 25 Mei 2020 dalam kes tuntutan lapan rakyat Filipina yang mendakwa sebagai waris Kesultanan Sulu.
Menteri di Jabatan Perdana Menteri (Undang-Undang dan Reformasi Institusi) Azalina Othman Said berkata keputusan itu bermaksud penuntut tidak boleh bergantung kepada award yang diputuskan di Perancis itu untuk sebarang tujuan.
“Mahkamah Rayuan Paris juga mendapati penimbang tara (Stampa) telah terkhilaf dalam melaksanakan bidang kuasanya.
“Keputusan ini juga, yang muktamad serta mengikat, adalah satu kemenangan yang nyata buat Malaysia dalam perjuangannya untuk mendapatkan remedi dari segi perundangan dan Malaysia yakin penuntut serta pembiaya mereka akan kalah,” menurutnya dalam kenyataan malam ini.
Beliau berkata Malaysia percaya keputusan hari ini juga akan menghentikan usaha penuntut serta pembiaya mereka iaitu Therium untuk menguatkuasakan award tidak sah itu serta cuba mendapatkan pampasan yang besar daripada Malaysia.
Azalina berkata antara strategi agresif penuntut, mereka sebelum ini menyasarkan aset-aset diplomatik Malaysia di Perancis (termasuk kedutaan negara ini) atas alasan ia adalah sebahagian daripada award yang diperoleh.
Bagaimanapun, beliau berkata Malaysia telah menentang kaedah ini atas alasan imuniti diplomatik.
“Mereka kini perlu menarik diri susulan keputusan hari ini yang enggan memberikan sebarang kesan terhadap award yang diputuskan di Perancis itu,” katanya.
Apa yang lebih penting ialah keputusan hari ini membayangkan bahawa Mahkamah Rayuan Paris akan membatalkan award final berjumlah hampir AS$15 bilion yang diberikan oleh Stampa kepada penuntut.
Azalina berkata Malaysia kini berusaha agar pembatalan itu direkodkan dalam keputusan mahkamah secepat mungkin yang akan menggagalkan usaha untuk menguatkuasakan award tersebut di seluruh dunia oleh penuntut.
“Stampa mengeluarkan award final itu meskipun pelantikan beliau dibatalkan oleh Mahkamah Sepanyol yang sebelum ini melantiknya.
“Meskipun Mahkamah Sepanyol mengarahkan beliau agar berhenti bertindak sebagai penimbang tara, Stampa telah memindahkan prosiding timbang tara itu ke Perancis dan mengeluarkan award final itu yang menyebabkan berlaku penyalahgunaan yang ketara dalam proses timbang tara antarabangsa,” katanya.
Azalina turut merakamkan penghargaan kepada Perdana Menteri Anwar Ibrahim atas sokongan berterusan beliau dan kepercayaan yang tidak berbelah bahagi terhadap usaha berterusan bagi mengekalkan pendirian Malaysia,
“Kami juga ingin merakamkan penghargaan keapda Menteri Luar Zambry Abdul Kadir, Menteri Komunikasi dan Digital Fahmi Fadzil, Peguam Negara, Kerajaan Negeri Sabah, Jabatan Peguam Negara, Kedutaan Besar Malaysia di Perancis, kementerian serta agensi berkaitan dan pihak-pihak lain yang terlibat,” katanya.
Beliau berkata kerajaan Malaysia akan terus mengambil tindakan sewajarnya termasuk dari segi perundangan bagi menghentikan tuntutan itu dan memastikan kepentingan, kekebalan dan kedaulatan negara sentiasa terpelihara.
Kumpulan yang mendakwa sebagai waris Kesultanan Sulu itu dilaporkan mengambil tindakan undang-undang di Mahkamah Sepanyol untuk mendapatkan pampasan bagi tanah di Sabah, yang didakwa dipajak oleh nenek moyang mereka kepada syarikat perdagangan British pada 1878.
Mereka kemudian membawa perkara itu kepada penimbang tara Sepanyol pada 2019 dan penimbang tara terbabit iaitu Stampa, telah membuat keputusan memihak kepada mereka.
Stampa telah mengeluarkan award akhir berjumlah AS$14.9 bilion (RM62.59 bilion) terhadap Malaysia dan Malaysia telah menggunakan segala remedi perundangan untuk membatalkan award itu di mahkamah-mahkamah di Sepanyol, Perancis, Luxembourg serta Belanda.
Pada 14 Mac lepas, Mahkamah Rayuan Paris telah mengekalkan perintah penggantungan yang diperoleh kerajaan Malaysian di Perancis pada 12 Julai 2022 terhadap penguatkuasaan award itu.
Justeru, perintah penggantungan yang diperoleh Malaysia berhubung penguatkuasaan award itu adalah kekal.


Dokumen raja-raja dadah berkait Singapura muncul semula ketika hukuman mati dijadualkan di Penjara Changi

Dokumen berkenaan hubungan melibatkan raja-raja dadah terbesar di rantau ini yang menjalankan urus niaga di Singapura kini muncul semula ketika negara itu mengambil pendirian untuk terus tidak mengendahkan kritikan antarabangsa berhubung beberapa pelaksanaan hukuman mati terhadap keldai dadah “kecil-kecilan” yang disabitkan bersalah sejak sedekad lalu.Pada 2005, ahli politik pembangkang Chee Soon Juan menuduh kerajaan Singapura bersikap hipokrit dalam mempertahankan pelaksanaan hukuman mati bagi kesalahan mengedar dadah, memetik pelaburan besarnya di Myanmar walaupun terdapat beberapa dakwaan terhadap raja dadah yang mempunyai kaitan dengan junta tentera di negara itu.“Kerajaan ini terus mengambil sikap tegas terhadap dadah dan menunjukkan betapa buruknya kesan dadah terlarang dalam masyarakat kita.“Itu perkara baik, tetapi sepatutnya kerajaan pergi dan dapatkan sumber (dari mana jenayah itu berlaku),” kata Chee kepada akhbar The Age Australia pada ketika itu.Chee merupakan bekas tahanan politik yang pernah disaman oleh mendiang Lee Kuan Yew dan anaknya, Perdana Menteri Lee Hsien Loong.“Apa guna hanya tangkap keldai dadah? Mereka tahu raja-raja dadah ini akan mencari orang baru untuk dapatkan dadah mereka.”Pandangan tersebut mewakili bantahan antarabangsa terhadap percubaan Singapura yang baru-baru ini mahu menjalankan hukuman gantung sampai mati terhadap mereka yang disabitkan kesalahan mengedar dadah, di mana kebanyakan pesalah dipaksa terlibat dalam perdagangan haram yang didalangi raja dadah serantau.Pengkritik kerajaan Singapura juga menegaskan ramai daripada banduan bilik akhir di Penjara Changi Singapura adalah keldai dadah yang berasal daripada keluarga miskin, mengatakan ramai daripada mereka berakhir di tali gantung sementara dalang dadah sebenar yang mengupah mereka tidak dihukum.Menegaskan perkara ini, taikun syarikat penerbangan Britain Richard Branson juga turut menulis surat terbuka kepada Presiden Singapura Halimah Yacob supaya beliau menghentikan hukuman mati terhadap Nagaenthran Dharmalingam, seorang warga Malaysia yang disahkan sebagai orang kurang upaya (OKU) mental.Seperti ramai pengkritik lain, Branson berkata statistik menunjukkan hukuman mati bagi jenayah dadah gagal mencegahnya daripada terus berlaku.Bahkan, menurutnya, langkah ekstrem seperti yang diambil Presiden Duterte di Filipina juga tidak dapat menyelesaikan isu perdagangan haram itu.“Tetapi, perdagangan dadah global terus berkembang, dan semua jenis dadah terlarang lebih mudah didapati di seluruh dunia berbanding waktu-waktu lain dalam sejarah.“Jika pencegahan adalah objektif, undang-undang ini gagal dengan teruk. Dan ia akan terus gagal,” tulis Branson.Aktivis Kirsten Han dan Peguam M Ravi adalah antara suara lantang Singapura yang berkempen mengenai pelaksanaan hukuman mati bagi kesalahan dadah di negara itu.Wartawan bebas Singapura Kirsten Han, yang aktif mengetengahkan kisah hukuman mati kerana kesalahan dadah, berkata mereka hanya mangsa keadaan yang terpaksa menjadi keldai dadah.“Satu gambaran popular terhadap pengedar dadah layak dihukum mati ialah sebagai penjual dadah yang tamak, menggoda orang ramai untuk terus ketagihan sepanjang hayat demi mendapatkan keuntungan besar,” tulis Han dalam “We, The Citizens”, satu surat berita dalam laman sesawang yang diasaskan beliau bagi mengetengahkan isu yang dianggap sensitif oleh rejim PAP, di mana ia tidak akan diangkat media arus perdana Singapura yang dikawal ketat oleh kerajaan.“Saya belum lagi menemui kes banduan bilik akhir yang sesuai dengan gambaran tersebut. Setakat yang saya lihat, tidak ada raja dadah yang tamak kuasa dan wang menjalani hukuman mati.”Hubungan antara raja-raja dadahLebih sedekad lalu, wartawan Sweden Bertil Linter mendokumentasikan bagaimana Singapura menjalankan perniagaan dengan individu dan syarikat di Myanmar yang mempunyai kaitan dengan raja-raja dadah.Ini termasuk keluarga mendiang “raja heroin” Lo Hsing Han, yang merupakan pemilik Asia World Co. Ltd, sebuah konglomerat infrastruktur utama di Myanmar di mana kerajaan Singapura mempunyai usaha sama ketika junta Burma dikecam kerana jenayah hak asasi manusia.Lo Hsing Han. Gambar: ReutersPada 2008, Lo, bersama anaknya Steven Law dan isterinya yang merupakan warga Singapura Cecilia Ng, disenarai hitam oleh Pejabat Kawalan Aset Asing (OFAC) AS, mengatakan mereka mempunyai kaitan kewangan dengan rejim Burma dengan “sejarah penglibatan dalam aktiviti haram.”Menurut fail perbendaharaan AS mengenai keluarga itu, Ng didapati menguruskan sekurang-kurangnya 10 syarikat di Singapura.Pada tahun yang sama, OFAC turut menamakan puluhan individu dan syarikat sebagai “Pengedar Narkotik Yang Dilantik Khas”, menghubungkan mereka dengan rangkaian pengedaran dadah di Asia Tenggara dan pengeksport utama dadah seperti metamfetamin, dadah yang sama ditemui pada ramai banduan sama ada yang menjalani hukuman gantung atau sedang menunggu tarikh pelaksanaannya selepas semua rayuan dikemukakan kepada mahkamah.Antara 26 individu yang dinamakan OFAC, salah seorang daripada mereka adalah Chou Hsien Cheng yang merupakan warga Singapura.Carta 2008 dikeluarkan Pejabat Kawalan Aset Asing menunjukkan jaringan perniagaan raja heroin Myanmar Lo Hsing Han.Semakan yang dilakukan Han baru-baru ini mendedahkan Chou dikaitkan dengan dua syarikat, Tet Kham (S) Pte. Ltd. dan Vest Spectrum (S) Pte. Ltd, yang dipercayai sudah tidak wujud.Bagaimanapun, Han tidak dapat memastikan di manakah lokasi atau keadaan Chou ketika ini.“Apa yang pasti, dia bukan banduan bilik akhir,” tulis Han baru-baru ini.“Untuk menjelaskan duduk perkara: Saya tidak mengatakan bahawa dia harus dihukum mati, kerana saya fikir hukuman mati sepatutnya tidak wujud sama sekali, namun polisi ‘tiada tolak ansur’ bagi kesalahan dadah adalah tidak masuk akal jika kita hanya meletakkan etnik minoriti yang miskin, dan hanya bawa jumlah dadah yang tidak banyak untuk jalani hukuman mati,” tambahnya.Ketidakseimbangan etnik dan kesesakan bilik akhirDalam hantaran terbarunya, Han bersama peguam hak asasi terkemuka M Ravi yang terlibat secara aktif dengan keluarga banduan bilik akhir, mengatakan ramai dalam kalangan banduan bimbang hukuman mati “mungkin dimulakan semula bagi membalas dendam”.Beliau berkata kira-kira 20 dari 50 banduan bilik akhir kini sedang menunggu hukuman mati selepas tiada lagi cara untuk mengelak dari tali gantung.“Sudah bertahun lamanya, saya mendengar suara mengenai tunggakan hukuman. Orang ramai kini bimbang jika penjara akan menyegerakan hukuman gantung kerana sabitan hukuman mati semakin meningkat, dan keluarga mereka turut menyampaikan kepada saya, ‘terlalu ramai (dalam penjara)’,” katanya.Minggu lalu, dua banduan bilik akhir, warga Singapura Roslan Bakar dan Pausi Jefridin dari Malaysia, yang dijadualkan menjalani hukuman mati pada 16 Februari – selepas lebih sedekad disabitkan – dibenarkan untuk terus hidup melalui campur tangan undang-undang pada saat-saat akhir oleh peguam M Ravi, Violet Netto dan Charles Yeo.Bagaimanapun, akhirnya perintah tangguh oleh presiden dikeluarkan bagi menyekat pelaksanaan hukuman ke atas mereka berdua ketika proses undang-undang diteruskan.Nasib kedua-dua mereka serupa dengan beberapa pelaksanaan hukuman lain yang dirancang dalam beberapa bulan kebelakangan ini, seperti Nagaenthran dan rakan senegaranya, Pannir Selvam Pranthaman, dan warga Singapura Syed Suhail Syed Zin dan Moad Fadzir Mustaffa, yang kini berjuang untuk terus hidup dengan menggunakan segala kaedah perundangan terhad yang ada di republik tersebut.Han juga turut membangkitkan fakta mengenai majoriti banduan bilik akhir mempunyai latar belakang ekonomi dan etnik yang sama, iaitu Melayu dan India.Pada September 2020, MalaysiaNow melaporkan kira-kira 90% banduan hukuman mati Singapura adalah daripada dua komuniti etnik tersebut yang merangkumi lebih 20% daripada populasinya.“Antara 2010–2021, dari 77 orang yang dijatuhkan hukuman mati (dan rayuan mereka ditolak), 50 daripadanya adalah Melayu.“Ramai banduan yang saya temui juga bergelut dengan kemiskinan, kurang akses kepada pendidikan dan peluang, mengalami sejarah didera atau pengabaian, kebergantungan kepada dadah, atau ketidakupayaan intelektual dan psikososial,” kata Han.


PM Israel, Netanyahu rancang lawat Bahrain

Perdana Menteri Israel Benjamin Netanyahu pada Selasa mengumumkan rancangan untuk mengadakan lawatan ke Bahrain sebagai memenuhi jemputan Putera Mahkota Salman Hamad Al Khalifa, lapor agensi berita Sputnik.Pada September, Bahrain memulihkan hubungan diplomatik dengan Israel selepas beberapa dekad meminggirkan rejim itu berikutan krisis Palestin.“Saya sudah bercakap dengan Putera Mahkota Salman Hamad Al Khalifa. Kami berdua sangat gembira kerana dapat membawa kedamaian kepada rakyat kami dan kedua-dua negara dalam waktu yang singkat.“Itulah sebabnya beliau mengundang saya ke Bahrain untuk lawatan rasmi dan saya berbesar hati untuk memenuhi pelawaan itu,” kata Netanyahu dalam rakaman video yang disiarkan di Twitternya.


Norazlan dilantik timbalan ketua pesuruhjaya SPRM yang baru

Pengarah Kanan Siasatan Suruhanjaya Pencegahan Rasuah Malaysia (SPRM) Norazlan Mohd Razali dilantik sebagai timbalan ketua pesuruhjaya (Pencegahan) SPRM yang baru berkuat kuasa hari ini.Norazlan, 57, menggantikan Shamshun Baharin Mohd Jamil yang bersara wajib.Menurut SPRM dalam kenyataan hari ini, Norazlan yang mula menyertai SPRM pada 9 Februari 1989 pernah memegang jawatan sebagai pengarah bahagian Pengurusan Integriti Agensi, pengarah SPRM Selangor, pengarah Akademi Pencegahan Rasuah Malaysia (Maca), Ketua Staf Pejabat Eksekutif Ketua Pesuruhjaya SPRM, Ketua Unit Integriti Lembaga Kemajuan Tanah Persekutuan (Felda) dan pengarah SPRM Johor.Kenyataan itu turut memaklumkan bahawa Pengarah Kanan Bahagian Operasi Khas Hishamuddin Hashim dilantik sebagai pengarah kanan Siasatan SPRM yang baru menggantikan Norazlan berkuat kuasa pada tarikh sama.“Ketua Unit Integriti Kementerian Pengangkutan Tan Kang Sai dilantik sebagai pengarah kanan Bahagian Operasi Khas menggantikan Hishamuddin,” demikian menurut kenyataan itu.


Kerajaan akan pastikan kemalangan tren LRT tidak berulang, kata PM

Kerajaan bertanggungjawab memastikan insiden kemalangan tren melibatkan penumpang perkhidmatan transit aliran ringan (LRT) Isnin lalu tidak akan berulang di masa akan datang, demikian menurut Muhyiddin Yassin.Bercakap kepada Bernama, Perdana Menteri berkata kerajaan memandang serius insiden dua tren LRT terbabit dalam kejadian itu dan akan memastikan nahas tersebut disiasat dengan teliti bagi mencari punca kejadian itu.“Isu pelanggaran ini sudah pun sampai ke peringkat jawatankuasa khas yang telah dibentuk agar dapat disiasat sebab musabab bagaimana ia boleh berlaku.“Sudah lebih 20 tahun, belum pernah ada LRT berlanggar sesama sendiri, tetapi kerana kemalangan sudah berlaku, kita rasa sedih dan kita mahu ia disiasat, dan nanti dalam tempoh tidak berapa lama kita akan dapat tahu apakah sebab musabab,” katanya selepas melawat mangsa kemalangan itu dan keluarga mereka di Hospital Kuala Lumpur (HKL) hari ini.Dalam kejadian 8.45 malam itu, sebanyak 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.Dalam masa sama, Muhyiddin berkata beliau telah mengarahkan Menteri Pengangkutan Dr Wee Ka Siong untuk memulihkan segera perkhidmatan LRT khususnya di kawasan kemalangan dan memastikan perkhidmatan itu sentiasa dijamin selamat.“Kalau sudah selesai semuanya dan tiada lagi apa-apa bahaya, beliau (Wee) kata selepas beberapa hari ini, ia (perkhidmatan LRT) akan segera beroperasi balik,” katanya yang meminta orang ramai agar bersabar sekiranya berlaku kesulitan untuk menggunakan perkhidmatan LRT itu ketika ini, ekoran kemalangan tersebut.Dalam pada itu, perdana menteri berkata seramai tiga mangsa sedang dirawat di unit rawatan rapi (ICU), manakala dua menerima rawatan di wad biasa.Katanya laporan doktor menunjukkan keadaan kesemua mangsa adalah stabil, di mana mereka yang berada di wad biasa akan discaj tidak berapa lama lagi.“Mereka yang berada di ICU itu akan mengambil sedikit masa untuk pulih dan discaj. Saya mendoakan kesemua mereka akan cepat pulih dan balik ke pangkuan keluarga serta dapat teruskan tugas dan tanggungjawab kerja dan sebagainya,” katanya.Terdahulu, beliau menziarahi mangsa sebelum bertemu dengan ahli keluarga kepada dua mangsa yang berada di ICU dan mendengar penerangan dari Pengarah HKL Dr Heric Corray dan Menteri Kesihatan Dr Adham Baba.Sementara itu, dalam pertemuan kira-kira enam minit dengan ahli keluarga mangsa, Muhyiddin melahirkan rasa sebak dengan kejadian terbabit dan memberi kata-kata perangsang untuk mereka.“Doktor sentiasa ada dan akan take care for 24-hour… (menjaga sepanjang masa) doa banyak-banyak, moga cepat sembuh dan kembali sihat macam dulu,” katanya.


Infrastruktur, ruang awam masih jadi isu di bandar 'moden' Shah Alam

Bandar Shah Alam yang menjadi ibu negeri Selangor, negeri terkaya di Malaysia, masih dirundung masalah infrastruktur meskipun selalu dipandang sebagai bandar yang relatifnya moden oleh penduduk Malaysia.
Kemajuan yang dikecapi negeri itu menyebabkan ramai perantau dari negeri lain mencari rezeki di bandar Shah Alam.
Dahulu dikenali sebagai Sungai Renggam, Shah Alam juga menjadi tuan rumah kepada beberapa institusi pendidikan terkemuka seperti Universiti Teknologi Mara (UiTM), Universiti Selangor dan Malaysia Science University (MSU).
Selain itu, ada juga kawasan industri berat dan kilang-kilang pembuatan.
Namun di sebalik kemeriahan pembangunan dan kemajuan ekonomi, beberapa aspek infrastruktur masih membelenggu penduduk bandar itu.
Seorang penduduk di Seksyen 16, Shah Alam, Luqmanul Arif Karim,30, berkata, sepanjang mendiami bandar itu sejak kecil, kualiti jalan raya dan fasiliti untuk komuniti tempatan antara yang sering dibangkitkan penduduk.
"Taman permainan untuk kanak-kanak mohon untuk diselenggara, kerana ada lokasi yang sudah uzur dan tidak selamat untuk digunakan.
"Sukar untuk saya bawa anak dan keluarga untuk bermain. Kadang-kala terpaksa bawa ke lokasi yang lebih jauh," katanya.
Katanya, jalan di sekitar Taman Sri Muda juga perlu diberikan perhatian oleh pihak berwajib selain memastikan isu banjir tidak berlaku lagi.
Bercakap kepada MalaysiaNow, calon Perikatan Nasional (PN) untuk kerusi Shah Alam, Dr Afif Bahardin berkata, isu infrastruktur itu diakui masih dapat dilihat terutama di kawasan Shah Alam yang kurang membangun.
"Shah Alam ini terbahagi kepada dua, dari Seksyen 1 hingga 15 ialah kawasan yang terdiri daripada golongan pertengahan dan ke atas. Mereka berpendidikan dan ada jangkaan berbeza.
"Tetapi ada kelompok yang tinggal di Seksyen 16 hingga 24, sebahagian besarnya golongan B40. Mereka tinggal di kawasan perumahan yang padat, sempit ruangnya dan tidak kondusif," katanya kepada MalaysiaNow.
Anak jati Shah Alam itu mengambil contoh kawasan Padang Jawa namun tidak mempunyai padang untuk kegunaan penduduk kampung.
Katanya, ruang awam adalah antara aspek penting yang perlu diberi perhatian di Shah Alam.
"Dahulu Shah Alam terkenal dengan Tasik Shah Alam, tetapi takkan itu sahaja?
"Kita kena lihat bagaimana hendak naik taraf taman-taman seksyen yang ada dalam Shah Alam," katanya.
PRU15 ini menyaksikan pertandingan empat penjuru di kalangan muka-muka baru. Afif, yang juga penyandang kerusi Dewan Undangan Negeri Seberang Jaya akan berentap dengan Hizatul Isham Abdul Jalil (Barisan Nasional), Azli (Pakatan Harapan) dan Muhammad Rafique Rashid Ali mewakili Gerakan Tanah Air (GTA).
Penyandang kerusi itu ialah Khalid Samad yang kini bertanding di Titiwangsa.
Bekas menteri Wilayah Persekutuan itu merupakan ahli Parlimen Shah Alam untuk tiga penggal bermula 2008.
Beliau menewaskan Abdul Aziz Shamsudin dan Zulkifli Noordin daripada Barisan Nasional (BN) pada 2008 dan 2013 sebelum mengekalkan kerusi itu pada 2018 dalam pertembungan tiga penjuru dengan Azahar Shaari daripada BN yang memperoleh 22,100 dan Mohd Zuhdi Marzuki daripada PAS yang menerima 15,194 undi.
Khalid memperoleh 55,949 undi atau 60% jumlah undi.
Shah Alam merupakan kerusi bandar dengan majoriti pengundinya Melayu dan mempunyai sejumlah pengundi bukan Melayu yang signifikan.
Menurut bancian pada tahun 2020, Shah Alam mempunyai jumlah penduduk seramai 438,745.
Daripada jumlah itu, 74% merupakan penduduk Melayu manakala masyarakat Cina dan India masing-masing membentuk 17% dan 8% penduduk.
Shah Alam mempunyai dua kerusi Dewan Undangan Negeri (DUN), Kota Anggerik dan Batu Tiga.
Sementara itu, penganalisis politik Universiti Teknologi Malaysia, Mazlan Ali berkata, tidak dinafikan PH mempunyai peluang untuk mempertahankan kerusi itu.
"Pengundi Shah Alam merupakan Melayu bandar yang mana corak pemikiran mereka lebih bebas dalam menentukan sikap politik mereka.
“Jumlah pengundi bukan Melayu akan lebih berpihak kepada PH," katanya.
Menurut Mazlan, kejadian banjir yang menimpa kawasan Sri Muda tidak menjejaskan pihak kerajaan negeri atau pembangkang kerana rata-rata rakyat menyalahkan kerajaan pusat atas kelewatan jentera kerajaan.
Antara isu lain termasuklah bekalan air yang sering terputus di beberapa tempat di Shah Alam, selain masalah trafik yang menjadi igauan penduduk bandar itu.
Isu kesesakan dirasai sendiri seorang penduduk, Ahmad Ramlan Abdul Talib yang telah menetap di Shah Alam selama 32 tahun.
"Trafik antara Jalan Subang dari Lebuhraya Guthrie sehingga Lebuhraya Persekutuan di Batu 3 Shah Alam menjadi sesak disebabkan oleh banyaknya  lampu isyarat di persimpangan berdekatan.
"Sebahagian dari lampu isyarat di persimpangan tersebut tidak mampu berfungsi sebagai 'signalised junction"," katanya.
Katanya, perkara itu dibawa ke Majlis Bandaraya Shah Alam namun dia diberitahu pihak bertanggungjawab ialah kerajaan persekutuan.
Dia berharap agar kesesakan trafik diberi perhatian oleh calon yang berjaya dilantik sebagai ahli Parlimen Shah Alam.
Dalam pada itu Afif berkata, beliau mahu memanfaatkan kewujudan UiTM yang mampu menghasilkan arca seni untuk diletakkan di bulatan-bulatan di sekitar Shah Alam.


Jurang ketaksamaan kadar vaksinasi jejas kebangkitan ekonomi global, kata WTO

Pertubuhan Perdagangan Dunia (WTO) pada Khamis memberi amaran bahawa jurang ketaksamaan global dalam kadar vaksinasi Covid-19 boleh mempengaruhi pemulihan ekonomi di seluruh dunia.“Perdagangan dan output dunia pulih lebih cepat daripada apa yang dijangka sejak separuh kedua tahun 2020 selepas turun mendadak sewaktu gelombang pertama wabak ini,” kata ketua WTO Ngozi Okonjo-Iweala ketika menyampaikan laporan berhubung perdagangan dunia.“Ramalan terbaru WTO menjangka jumlah perdagangan barangan akan meningkat 8% pada 2021 dan 4% pada 2022,” katanya.Okonjo-Iweala berkata “prestasi perdagangan berbeza secara signifikan di seluruh wilayah, dengan akses vaksin yang tidak adil menjadi faktor utama perbezaan prestasi tersebut”.“Ini berlaku terutama bagi negara-negara berpendapatan rendah, di mana hanya 1% populasi mereka menerima satu dos vaksin,” katanya.“Kegagalan untuk memastikan akses global kepada vaksin telah menimbulkan ancaman serius bagi ekonomi global dan kesihatan orang ramai.”Tabung Kewangan Antarabangsa (IMF) juga mengeluarkan peringatan serupa pada Selasa, mengatakan “akses kepada vaksin menjadi penyebab utama mengapa pemulihan ekonomi global terbahagi kepada dua blok”.Ketua WTO berkata walaupun nilai perdagangan barangan global menyusut sekitar 8% pada 2020, perdagangan bekalan perubatan meningkat sebanyak 16% dan peralatan pelindung diri hampir 50%.“Namun, beberapa sekatan perdagangan berkait dengan pandemik kekal ada, dan cabarannya ketika ini adalah memastikan mereka benar-benar telus dan bersifat sementara sahaja,” katanya.


Seorang kanak-kanak dikesan ‘ceroboh’ pagar Rumah Putih

Seorang kanak-kanak dikesan ‘menceroboh’ pagar Rumah Putih di sebelah utara kediaman presiden Amerika Syarikat (AS) pada Selasa.
Kakitangan Perkhidmatan Rahsia "menemukan pelawat muda itu memasuki pagar di kawasan Rumah Putih", lapor Xinhua memetik kenyataan yang diperoleh media AS.
“Pegawai Perkhidmatan Rahsia serta-merta bertindak terhadap pengesanan sistem keselamatan Rumah Putih dan kanak-kanak kecil itu segera disatukan dengan ibu bapanya," menurut kenyataan yang dikeluarkan jurucakap Perkhidmatan Rahsia Anthony Guglielmi.
Akses ke kompleks itu dihadkan seketika semasa kejadian terbabit, menurut The Associated Press.
Pegawai Perkhidmatan Rahsia juga dilaporkan telah menyoal secara ringkas ibu bapa kanak-kanak berkenaan sebelum membenarkan mereka meneruskan perjalanan.
Perkhidmatan Taman Negara AS dan Perkhidmatan Rahsia telah berusaha membina pagar baharu sekeliling Rumah Putih sejak Julai 2019 selepas pelanggaran keselamatan sebelum ini.


33.2% kanak-kanak terima vaksin, 65.1% dewasa diberi dos penggalak

Seramai 1,180,323 atau 33.2% kanak-kanak berusia lima hingga 11 tahun telah menerima dos pertama vaksin Covid-19 menerusi Program Imunisasi Covid-19 Kebangsaan Kanak-Kanak (PICKids).Berdasarkan laman web CovidNow, bagi populasi remaja berusia 12 hingga 17 tahun pula, seramai 2,838,292 individu atau 91.2% telah melengkapkan vaksinasi Covid-19, setakat semalam.Seramai 2,938,106 individu atau 94.4% daripada kumpulan itu pula sudah menerima sekurang-kurangnya satu dos vaksin.Bagi populasi dewasa, seramai 15,317,615 individu atau 65.1% telah menerima dos penggalak Covid-19, seramai 22,936,715 individu atau 97.5% daripada populasi sama telah melengkapkan vaksinasi mereka manakala 23,213,016 individu atau 98.7% menerima sekurang-kurangnya satu dos vaksin.Vaksinasi harian semalam menyaksikan sebanyak 51,798 dos vaksin diberikan meliputi 14,496 dos pertama, 2,055 dos kedua dan 35,247 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,214,783.Sementara itu, menurut portal GitHub KKM, 92 kes kematian akibat Covid-19 direkodkan semalam dengan Kedah merekodkan angka tertinggi sebanyak 28 kes, diikuti Johor (15), Selangor (14), Pulau Pinang (tujuh) dan Perak enam kes.Negeri Sembilan, Pahang dan Sabah masing-masing merekodkan lima kes, Sarawak dan Terengganu  masing-masing tiga manakala Kelantan satu kes.


PdPR dilaksana selama 2 minggu selepas cuti Aidilfitri

Sesi persekolahan akan dilaksanakan secara dalam talian menerusi pengajaran dan pembelajaran di rumah (PdPR) untuk dua minggu selepas cuti perayaan Aidilfitri, kata Menteri Kanan (Kluster Pendidikan dan Sumber Manusia) Radzi Jidin.Katanya, bagi kumpulan A yang terdiri daripada Kelantan, Terengganu, Kedah dan Johor, PdPR dilaksanakan dari 16 hingga 27 Mei, manakala bagi negeri-negeri lain (kumpulan B), PdPR dilaksanakan bermula 17 hingga 28 Mei.Beliau berkata, keputusan itu diambil sebagai langkah berjaga-jaga mengambil kira risiko jangkitan dalam komuniti yang berlaku akibat sambutan perayaan, selain ketiadaan data trend jangkitan semasa Aidilfitri.“Kita tak tahu macam mana trend jangkitan murid selepas sambutan hari raya Aidilfitri kerana sekolah ditutup pada tahun lepas.“Kekhuatiran kita ialah asrama. Apa yang berlaku ialah pelajar dijangkiti dari luar, kemudian berlaku penularan di kalangan kawan-kawan. Ini berlaku di asrama penuh dan juga asrama harian.“Ini merupakan komponen besar. Kita ada 170,000 murid di asrama harian dan asrama penuh juga hampir 100,000,” katanya pada satu sidang media di Putrajaya hari ini.Katanya, tujuan PdPR diumum awal ialah bagi membolehkan guru membuat persiapan untuk sesi tersebut.“Guru boleh pilih apa kaedah terbaik untuk mengajar. Terpulang kepada kesesuaian guru dan murid,” katanya.Radzi yang juga menteri pendidikan berkata, kementerian pendidikan juga tidak mahu pihak sekolah terpalit dengan tuduhan sekiranya berlaku jangkitan dalam kalangan murid sekolah selepas cuti Aidilfitri.Cuti bersempena hari raya Aidilfitri jatuh pada 11 hingga 15 Mei untuk seluruh negara manakala cuti penggal bermula 28 Mei hingga 12 Jun bagi kumpulan A.Cuti penggal bagi kumpulan B bermula 29 Mei hingga 13 Jun.Menurut Radzi, PdPR hanya dilaksanakan untuk tempoh berkenaan dan tidak disambung selepas itu.


Takiyuddin jalan kuarantin kendiri selepas jadi kontak rapat

Menteri Tenaga dan Sumber Asli Takiyuddin Hassan mengesahkan beliau kini sedang menjalani kuarantin kendiri di kediamannya setelah disahkan sebagai kontak rapat kepada individu positif Covid-19.Menerusi satu kenyataan hari ini, beliau memaklumkan bagaimanapun hasil dua ujian RT-PCR yang dilaksanakan masing-masing pada 10 dan 13 September lepas, adalah negatif.“Namun saya masih perlu jalani kuarantin kendiri hingga 20 September. Ia sebagai mematuhi peraturan kesihatan dan prosedur operasi standard yang ditetapkan bagi individu yang menjadi kontak rapat pesakit Covid-19.“Berikutan itu, saya tidak dapat menghadiri Istiadat Pembukaan Penggal Keempat Parlimen ke-14 yang berlangsung semalam dan Persidangan Dewan Rakyat sepanjang minggu ini serta tidak dapat menjalankan tugasan rasmi secara fizikal,” katanya.Beliau berkata bagaimanapun tanggungjawab dan amanah akan dilaksanakan secara dalam talian sepanjang tempoh kuarantin.


Polis terima 206 laporan berhubung himpunan pembangkang di Dataran Merdeka

Polis menerima 206 laporan di seluruh negara berhubung perhimpunan oleh ahli Parlimen pembangkang di Dataran Merdeka semalam susulan penangguhan sidang khas Parlimen.Ketua Polis Negara Acryl Sani Abdullah Sani berkata satu kertas siasatan telah dibuka bagi kesemua laporan yang diterima dan individu yang terlibat akan dipanggil untuk diambil keterangan bagi melengkapkan kertas siasatan.Sehubungan itu katanya polis meminta semua individu yang terlibat dalam perhimpunan itu supaya memberikan kerjasama bagi membantu siasatan.“Kes disiasat di bawah Peraturan 9 dan Peraturan 10 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021 (P.U (A) 293), Seksyen 21A Akta Pencegahan dan Pengawalan Penyakit Berjangkit 1988 (Akta 342), Seksyen 269 Kanun Keseksaan (Akta 574) dan juga Seksyen 9(5) Akta Perhimpunan Aman 2012 (Akta 736),” katanya dalam kenyataan malam ini.Beliau berkata pihaknya mengambil maklum bahawa pada 30 Julai lepas, Setiausaha Dewan Rakyat telah mengemukakan pemberitahuan kepada ahli-ahli Dewan Rakyat bahawa persidangan Mesyuarat Khas Penggal Ketiga Parlimen Ke-14 bagi Dewan Rakyat pada 2 Ogos 2021 telah ditangguhkan ke suatu tarikh yang akan ditetapkan kelak.Acryl Sani berkata penangguhan itu adalah selaras dengan cadangan Ketua Pengarah Kesihatan serta penilaian risiko semasa yang telah dijalankan oleh Kementerian Kesihatan (KKM) susulan perkembangan terbaharu penularan jangkitan Covid-19, dan kementerian berkenaan berpendapat bahawa Parlimen Malaysia merupakan lokaliti berisiko untuk berlakunya penularan wabak itu.Beliau berkata pada 1 Ogos lepas pihaknya telah menerima maklumat bahawa satu perhimpunan akan diadakan di kawasan Parlimen pada 2 Ogos 2021.“Mengambil kira bahawa pada tarikh berkenaan tiada sidang Parlimen berlangsung kerana sidang telah ditangguhkan dan tiada kewajaran untuk ahli-ahli Dewan Rakyat berada di Parlimen, maka pihak polis telah mengambil langkah-langkah perlu untuk mengelakkan sebarang perhimpunan daripada diadakan,” katanya.Jelasnya tindakan itu adalah selaras dengan peruntukan di bawah Peraturan 9 dan Peraturan 10 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021 (P.U (A) 293), bertarikh 4 Julai 2021, dan berhimpun serta berarak merupakan aktiviti yang dilarang dalam tempoh pelaksanaan Pelan Pemulihan Negara.Semalam Bernama melaporkan polis telah menghalang cubaan ahli Parlimen pembangkang memasuki perkarangan bangunan Parlimen bagi mendesak supaya sidang khas disambung walaupun sidang itu telah ditangguhkan atas nasihat KKM berikutan penularan Covid-19.Kumpulan itu bersurai tanpa sebarang kekecohan selepas diarahkan oleh pihak polis, tetapi berlaku banyak perlanggaran prosedur operasi standard (SOP) khususnya berkaitan penjarakan fizikal, ketika perarakan dan ketika mereka berkumpul di Dataran Merdeka sebelum berarak menuju ke Parlimen.


LRA Karak kembali beroperasi malam ini

Loji Rawatan Air (LRA) Karak yang dihenti tugas akibat banjir sejak Sabtu lepas dijadual kembali beroperasi malam esok, kata Ketua Pegawai Eksekutif Pengurusan Air Pahang Berhad (Paip) Saiful Zaini Mohd Bokhari.Beliau berkata sebanyak 3,857 akaun pengguna terkesan akibat penutupan loji itu yang disebabkan kerosakan peralatan mekanikal dan elektrikal akibat peningkatan paras air sungai selain masalah paip utama pecah dan terputus bekalan elektrik.“Kerja pembaikan segera dilakukan Paip dengan dibantu 18 anggota Rejimen Askar Jurutera Diraja (RAJD). Pengguna dijangka menerima air secara berperingkat dalam tempoh 24 hingga 48 jam,” katanya dalam kenyataan semalam.Saiful Zaini berkata 51 tangki statik ditempatkan di lokasi pusat pemindahan sementara (PPS) selain enam lori tangki dan tiga lori tangki jumbo digerakkan bagi membekalkan air kepada pengguna dan premis yang terjejas sepanjang penutupan LRA tersebut.Bantuan penghantaran air itu juga mendapat kerjasama Syarikat Air Johor (SAJ), Lembaga Air Perak (LAP) dan badan bukan kerajaan (NGO).Orang ramai boleh melayari laman sesawang www.paip.com.my atau menghubungi pusat khidmat pelanggan di 09-573 9999 bagi maklumat lanjut dan aduan.


Kes denggi meningkat di Labuan

Sepuluh kes denggi dilaporkan di Labuan setakat ini tahun ini, peningkatan 100% berbanding sepanjang tahun lepas yang hanya mencatatkan lima kes, menurut Jabatan Kesihatan Labuan.Pengarahnya Dr Ismuni Bohari berkata Kg Layang-Layangan telah diisytiharkan sebagai kawasan wabak denggi susulan kebanyakan kes berlaku di situ.“Situasi membimbangkan jika tidak dikawal memandangkan musim hujan sekarang dengan longkang tersumbat menjadi tempat pembiakan nyamuk aedes dan mencetuskan wabak,” katanya kepada Bernama hari ini.Beliau menggesa masyarakat setempat supaya memastikan persekitaran mereka bebas daripada tempat pembiakan nyamuk.Mengenai kes penyakit tangan, kaki dan mulut (HFMD) yang merupakan jangkitan biasa dalam kalangan kanak-kanak, beliau berkata ia masih terkawal walaupun beberapa kes dilaporkan baru-baru ini.Mengenai Covid-19, beliau berkata hanya satu kes dilaporkan di pulau bebas cukai itu pada Jumaat, menjadikan jangkitan kumulatif kepada 21,309 kes.Tiada kluster baru dikesan.Beliau berkata jumlah kumulatif kes Covid-19 yang pulih adalah 21,065.Ismuni berkata saringan Covid-19 masih dijalankan terhadap pelawat dari Brunei di terminal feri Labuan dan pelawat antarabangsa di Lapangan Terbang Labuan.


SKMM belum terima laporan audio Zahid-Anwar, kata menteri

Rakaman audio perbualan didakwa mirip suara Presiden Umno Ahmad Zahid Hamidi dan Presiden PKR Anwar Ibrahim yang tersebar, hanya akan disiasat sekiranya terdapat laporan dibuat mengenainya.Menteri Komunikasi dan Multimedia Saifuddin Abdullah berkata, pada masa ini pihak Suruhanjaya Komunikasi dan Multimedia Malaysia (SKMM) mahupun CyberSecurity Malaysia, belum menerima laporan berhubung perkara itu.“Kita tunggu, kalau ada laporan dibuat, biasanya kes-kes seperti ini akan disiasat di bawah CyberSecurity, setakat saya tahu belum ada laporan dibuat kepada kami…tak semudah itu (untuk mengambil tindakan kepada penyebar), kalau ada laporan kita akan siasat,” katanya kepada pemberita sebelum majlis mengadap Raja Perlis Tuanku Syed Sirajuddin Putra Jamalullail, di Istana Arau di Arau hari ini.Saifuddin diminta mengulas mengenai rakaman audio berdurasi 4 minit 17 saat yang tular dalam media sosial, yang antara lain memaparkan suara mirip Anwar memuji ucapan Zahid dalam Perhimpunan Agung Umno yang lepas, menerusi panggilan telefon.Dalam pada itu, mengenai kunjungan hormat beliau mengadap Raja Perlis itu, Saifuddin berkata antara topik yang dibincangkan bersama Tuanku Syed Sirajuddin ialah berkaitan kesalinghubungan internet dan perkembangan ekonomi digital.“Saya mendapat maklum Tuanku Raja Perlis memang sangat berminat bukan saja soal kesalinghubungan, tetapi juga kemajuan Perlis dari segi ekonomi digital,” katanya.Saifuddin berkata, beliau juga memohon titah nasihat daripada baginda mengenai perkara yang boleh ditambah baik di Perlis, terutama hal-hal yang menjadi tanggungjawab kementerian itu dan agensi di bawahnya.


RUU anti lompat parti dibentang pada sesi Parlimen Februari depan

Rang undang-undang (RUU) anti lompat parti akan dimuktamad dan dibentang pada sesi Parlimen yang bermula 28 Februari ini, kata Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar.Beliau berkata keputusan itu dicapai dalam Mesyuarat Jawatankuasa Pemandu Transformasi dan Kestabilan Politik antara kerajaan dan Pakatan Harapan (PH) semalam.“Ini juga selaras dengan saranan Perdana Menteri Ismail Sabri Yaakob untuk menyegerakan RUU ini,” menurutnya dalam kenyataan hari ini.Sebelum ini, Wan Junaidi memaklumkan RUU Anti Lompat Parti akan dibawa pada sesi Parlimen bulan Julai 2022 kerana penggubalan peruntukan itu memerlukan kajian terperinci dan sesi libat urus yang holistik.Beliau berkata persetujuan yang dicapai merupakan komitmen kedua-dua pihak bagi memastikan pelbagai perkara yang dipersetujui dalam memorandum persefahaman Transformasi dan Kestabilan Politik antara kerajaan dan PH pada 13 September 2021 dapat dilaksana.Wan Junaidi juga berkata jawatankuasa teknikal dwi partisan di bawah Jawatankuasa Pemandu Transformasi dan Kestabilan Politik yang dianggotai masing-masing empat wakil daripada kerajaan serta PH ditubuhkan bagi mendapat pandangan semua pihak.“Jawatankuasa teknikal ini akan bertemu pada minggu hadapan untuk memperinci perkara dasar serta kerangka perundangan yang dicadangkan,” katanya.


Kes baru lepasi 2,300 jangkitan, 5 lagi terkorban

2,320 kes baru Covid-19 direkodkan hari ini menjadikan jumlah keseluruhan sebanyak 4,532,632 kes.Sebanyak 1,390 pesakit turut dilaporkan sembuh, menjadikan jumlah keseluruhan kes sembuh sebanyak 4,473,021.Ketika ini, 22,886 kes aktif direkodkan, dengan 22,840 atau 95.6% daripadanya sedang menjalani kuarantin kendiri.Dalam pada itu, 18 (0.1%) kes kini berada di pusat kuarantin sementara 990 (4.1%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 38 kes dan 22 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 62.2% dengan kes Covid-19 merangkumi 8.7%.Lima kes kematian termasuk satu kematian sebelum tiba di hospital dilaporkan menjadikan kes keseluruhan kematian adalah sebanyak 35,725 orang.


Sorry.


Kelantan tutup sekolah sehingga Aidilfitri

Penutupan semua sekolah dan institusi di bawah kementerian pendidikan (KPM) di negeri ini yang bermula 3 Mei ini dilanjutkan sehingga cuti Aidilfitri.Sebelum ini media melaporkan penutupan membabitkan 596 buah sekolah di Kelantan adalah sehingga 1 Mei.Pengarah Jabatan Pendidikan Negeri Kelantan Zulkernai Fauzi berkata seperti yang ditetapkan KPM sesi persekolahan akan dilaksanakan secara pengajaran dan pembelajaran di rumah (PdPR) pada 16 hingga 27 Mei.“Semua sekolah akan bercuti pertengahan tahun bermula 28 Mei hingga 12 Jun dan akan dibuka semula pada 13 Jun,” katanya ketika dihubungi hari ini.Pada Selasa (27 April), Menteri Kanan (Kluster Keselamatan) Ismail Sabri Yaakob mengumumkan lanjutan pelaksanaan Perintah Kawalan Pergerakan (PKP) di negeri ini sehingga 17 Mei berikutan peningkatan kes Covid-19.Semalam, Kelantan merekodkan 401 kes positif baharu Covid-19 dengan 32 kluster yang masih aktif.Sementara itu Sekolah Menengah Imtiaz Yayasan Terengganu di Setiu, Terengganu ditutup 14 hari bermula Rabu lepas hingga 11 Mei berikutan terdapat 12 kes positif Covid-19 di sekolah berkenaan  melibatkan 11 pelajar dan seorang guru.Pengarah Kesihatan Terengganu Dr Nor Azimi Yunus berkata berikutan itu semua pelajar, guru dan kakitangan sekolah berkenaan menjalani ujian calitan dan proses kuarantin.Beliau berkata penutupan sekolah dilakukan bagi memberi laluan kepada  proses disinfeksi dan membuat saringan kesihatan untuk mencegah penularan Covid-19 di bawah Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342).Dr Nor Azimi turut mengingatkan golongan guru agar terus mengamalkan prosedur operasi standard (SOP) yang ketat bagi mencegah penularan yang lebih besar di sekolah.“Guru juga kena sentiasa jaga jarak dengan pelajar termasuk ketika sesi ‘tasmik’ al-Quran kerana sudah ada kes jangkitan berlaku ketika sesi ini berjalan dan jumlahnya lebih daripada seorang,” katanya.